Мўғил татар қиссаси 22-қисм - Ўзбек тили - Абу Абдуллоҳ Шоший\nМўғил татар қиссаси 22-қисм\n– Мусулмон қўшиннинг покланиши;\nPDF 277.3 KB 2019-05-02\nМўғул татар қиссаси 22- қисм\nШайх Изз ибн Абдуссалом раҳимаҳуллоҳнинг фатвоси\nҚутуз ва амирларнинг мўғулларни қаршилаб олиш борасидаги фикрлари\nҚутузнинг Акко ҳақидаги қарашлари:\nМусулмон қўшиннинг покланиши\n– Ҳулагунинг малик Музаффар Қутузга йўллаган мактуби;\n– Мўғул элчиларининг ўлдирилиши;\n– Исломда эчилар ўлдирилишининг ҳукми;\n– Ислом лашкарининг жангга ҳозирлиги;\n– Мисрдаги иқтисодий, моддий қийинчиликлар кабилар мавзуимиз бўлган эди.\nИқтисодий танглик сабаб Қутуз раҳимаҳуллоҳ қўшинни ҳозирлаш учун халққа солиқ солишни таклиф қилди. Бу мажлисда шайх Изз ибн Абдуссалом раҳимаҳуллоҳ ҳам ҳозир эди. Бу нозик масаланинг шу тариқа ҳал этилишини шайх Изз ибн Абдуссалом маъқул кўрмади. У халққа солиқ солишнинг жоиз бўлиши учун иккита шарт мавжуд бўлгандагина амалга ошириш мумкинлигини баён қилиб шундай деди: "Агар мамлакатга душман бостириб келса, ҳаммага яъни бутун ислом оламига душманга қарши жанг қилиш вожиб бўлади. Ислом ўлкаларидан бири таҳлика остида қолса, унда уруш эълон қилинади. Ҳамда ҳимояланиш фарзи кифояликдан, фарзи айнликка кўчади!\nВа яна тайёргарлик учун халққа солиқ солиш иккита шарт юзага келгандагина жоиз бўлиши мумкин:\nБиринчи шарт: Байтулмолда бирор нарса қолмаслиги. Агар давлатнинг бюджети сарфланиб тамом бўлса ва армия таъминотига ҳеч бир нарса қолмаса, бу таъминотни тўлдириш учун халққа солиқ солса бўлади. Бинобарин, фақат армия таъминотига яраша солиқ олинади, ундан ортиқ бирор нарса олинмайди.\nИккинчи шарт: Эй вазир ва амирлар! Эҳтиёжга яраша от-улов ва қуролларни олиб қолиб, қолган мол-мулк ва қурол-аслаҳаларни сотиб, ислом лашкарининг эҳтиёжига сарф қиласиз! Ва ҳар бир аскар ҳам омма халқ билан мулкда баробар бўлиши шарт. Лашкарбоши ва сардорларнинг қўлида мол-давлат ва ортиқча қурол-аслаҳа бўлатуриб, халқнинг молидан олиш мутлақо мумкин эмас".\nКескин журъатла айтилган бу фатво мажлисда иштирок этган Миср султони, амирлари, вазирлари ва катта лашкарбошиларни ҳайратда қолдирди.\nБу фатво ҳайратомуз бўлсада, Қутуз раҳимаҳуллоҳнинг бу фатвога дарҳол ижобат қилиши унданда ҳайратланарли бўлди. Қутуз шайх Изз ибн Абдуссалом раҳимаҳуллоҳ фатвосини қабул қилибгина қолмасдан амалий суратда кўрсатди ҳам. Дастлаб мол-мулкининг борини берди ҳамда вазирлар ва амирларни ҳам шунга амр қилди. Улар гап-сўзсиз, эътирозсиз бўйсундилар. Шу тариқа мусулмон лашкари шаръий йўл билан вазир ва амирларнинг мол-мулки эвазига жиҳозланди, халққа солиқ солишга эҳтиёж ҳам қолмади.\nШу тарзда ташқаридан хокисоргина кўринган Миср аҳли ичида унинг армияси сармоясини қоплай оладиган даражадаги мол-давлатни ҳамёнида олиб юрган кишилари борлиги ўртага чиқди. Улардан баъзиларининг бойлиги баъзи кичик давлатларнинг бюджетига тенг келадиган, давлатнинг бутун қарзларини қоплайдиган, фақир ва мискинларнинг ҳожатларига етарли ва иқтисодий тангликдан қутқариб олишга кифоя қиладиган даражада кўп эди.\nМинг афсуски, амирларнинг ҳамёнларига тушган беҳисоб мол-давлатнинг аксарияти ноҳақ ва ношаръий йўллар билан топилган эди. Улардан бу бойликларни ноҳақ ўзлаштириб олгани, порахўрлик ва зулм йўли билан топгани, ноўрин жойга сарф қилганлари ҳам бор эди. Шу тариқа буюк Миср давлатининг мол-мулки харжланиб, фақир ва ночор давлатга айланган эди.\nИбн Иёс шундай хабар беради, Қутуз шайх Изз ибн Абдуссалом раҳимаҳуллоҳ фатвосини қуйидагича татбиқ қилди: "Миср ва Қоҳира халқига ҳар бир жон учун ёшу-қарига бир динордан, кўчмас мулк кираларидан бир ойлик пешин тўлов, бой ва тижоратчилар молларининг закотини муддатдан олдин, мерос қолдирганларнинг меросларини учдан бирини, боғ ва сув омборларидан бир ойлик ижарасини олди. Тўпланган мол 600 минг динордан ортиб кетди".\nАлбатта, бу иш Қутуз ва унинг ёнидаги амирлари шайх Изз ибн Абдуссалом раҳимаҳуллоҳнинг олдига тилла буюмлари, тақинчоқлари ва барча пулларини қўйгандан кейин амалга оширилди.\nҚутуз раҳимаҳуллоҳ келиб, мамлакат низомини, инсонларнинг амаллари ва қалбларини поклай бошлади. Узоқ йиллардан буён юртбоши билан халқ ўртасида узилиб қолган алоқа яхшиланди, ислом лашкари ҳалол пул ҳисобига жиҳозланди. Бу иш ҳам Оллоҳнинг изни илоҳийси билан аъло даражада амалга оширилди. Халқ Ислом лашкари ва бошлиқ ҳаққига дуода бўлди. Қўшин жиҳозланган, тайёргарлик меъёрида, одамлар дуода... Бу каби қўшин нусратга лойиқдир!\n"Эй мўминлар, агар сизлар Оллоҳга ёрдам берсангизлар, У зот ҳам сизларга ёрдам берур ва жанг майдонида кадамларингизни собит-барқарор қилур"\nОллоҳнинг нусрати фақат ва фақат унинг шариъатини татбиқ ва қоим қилинган жамоагагина берилади. Шаръиатга мухолиф мусулмон лашкарига нусратнинг келиши амри маҳолдир.\nШу тариқа Миср армияси ҳалол пул эвазига жиҳозланди ва буюк тайёргарлик кўра бошлади.\nЖанг режасини тузиш замони келди, Қутуз – одатига кўра – ҳарбий мажлис қурди. Ўртага лашкарнинг ҳаракатланиш харитаси қўйилди. Мўғуллар билан курашишнинг афзал йўли ва уларнинг устидан ғалаба қозониш мумкин бўлган лоиҳалар муҳокамага қўйилди. Қутуз ўзи ишлаб чиққан ҳарбий режани ўртага ташлади. Фикрини баён қилганидаёқ мажлис аҳли ўринларидан туриб кетди ва ҳаяжондан қайтиб ўтиролмай қолдилар. Унинг таклифи мажлисдагиларни ларзага солган эди!!\nҚутуз мўғуллар бостириб келишини кутмай, Фаластин сари лашкар тортишни режа қилди. Аксарият амирлар унинг фикрига қўшилмади, Мисрда қолиб, душманни кутиш фикрини ўртага ташладилар. Мўғуллар Мисрга бостириб келмаса, буюк қирғин-барот ва қатлиомдан қутуламиз. Борди-ю, ҳужум қилсак, урушдан ўзга чора қолмайди, яъни ўз оёғимиз билан жанг майдонига борган бўламиз, дедилар. Амирлар уммат ғами қолиб, ўз дардларида фақат Миср ҳимоясини ўйлаб хато қилган эдилар, десак муболаға бўлмайди.\nҚутузнинг фикри амирларникидан теран эди. У амирлар билан ўз режасининг афзалликлари, фикрининг асрорларини муҳокама қилишга киришди. Урушдан кўзланган мақсад ва ислом лашкари зиммасидаги бурчларни эслатди. Узун йиллар давомида йироқлашиб кетган ҳақиқатларни уларга хотирлатди. Бу ҳақиқатлар жумласидан:\nБиринчи: Миср мамлакатининг хавфсизлиги давлатнинг ичидан эмас, чегара-ҳудудларидан таъминланиши. Биқини Фаластинда тажовузкор, қонхўр мўғуллар каби қўшниси бўлган давлат қандай хотиржам бўлсин?! Душман ҳар лаҳзада Мисрга ҳужум қилишга пайт пойлаб, фурсат бўлди, дегунча унинг шарқий чегарасидан бостириб кириб, Синони саноқли кунларда маҳв қилиши, сўнгра Мисрнинг қолган қисмларига таҳдид солиши кундай равшан эди. Шундай экан, қўшни Фаластинга бориб босқинчи, мустабид, тажовузкор қувватни – у билан курашиб ёки ҳеч бўлмаганда ўша ерда унга қарши урушаётганларга ёрдам бериш билан бўлса ҳам – синдириш керак. Бу фикр шаръий бурч бўлишлиги билан бирга, инсонийлик ва мантиқ тарозусида ўлчанса ҳам жуда ўринли эди.\nИккинчи: Ҳарбий қарашда ҳам тўғри фикр, ғаним устига юриш қилиш эди. Бу ҳаракат бир тарафдан душман қалбига қўрқув солса, бошқа томондан мусулмон қўшини мағлуб бўлгудай бўлса, ортга қайтиш имкони қолган бўлади. Мисрда жанг қилиб, ўша ерда мағлуб бўлсачи, Қоҳира сари йўл очиб беришдан, сўнгра бутун давлатнинг маҳв бўлишидан бошқа чора қолмайди.\nУчинчи: Яна ҳарбий нуқтаи назардан, тўсатдан ҳужум уюштириб душманни ғафлатда қолдириш ҳамда ундан олдин жанг майдони ва замонини танлаш муҳим эди. Одатда қўққисдан қилинган ҳужум нафақат аскарий, ҳатто маънавий устунликни касб эттириб, душманни шоширибгина қўймай, тайёргарлик, ўзини ўнглаш каби жангда катта аҳамият касб қилган ҳаракатлардан чалғитади.\nТўртинчи: Миср мусулмонлари қўлига мўғул балосига мубтало бўлган Фаластин, Сурия, Ливан, Ироқ, Афғонистон, Азарбайжон, Чеченистон ва бошқа ислом диёрларидаги мусулмонларнинг қасосини олиб, уларни зулмдан озод қилиб ўзларини оқлаш ва бурчларини адо қилиш йўлида қочирилмас фурсат келган эди. Чунки бу диёрларда мусулмонлар қатл қилиниб, номуслар поймол этилганда, шаҳарлар вайронага айлантирилганда Миср аҳлидан ёрдам қўли чўзилмаганди. Энди айни фурсат, ўч олиш фурсати, биродарларини озод қилиш вақти, золимларни ер юзидан супуриб ташлаш замони келган эди. Миср аҳлига биродарларини зулмдан қутқариш ҳам қарз, ҳам фарз бўлган эди.\nШу тариқа Қутуз Фаластин, Сурия ва бошқа халқларга ёрдам бериш учун жангга чиқишни қарор қилди. У гарчи мўғуллар Мисрга мутлақо юриш қилмаган тақдирда ҳам бундай тадбир Миср аҳли зиммасига тушганини билдирди. Қутузнинг бу фикри тўғри ва шаръий эди. Миср уламолари унинг фикрини қўллаб-қувватладилар.\nБешинчи: Мусулмонларга ўз юртлари-ю номуслари, динлари-ю молу-мулкларини ҳимоя қилишлари фарз бўлган эди. Тоинки душман мусулмон юртларини тарк этсин. Бузуқ эътиқод ва ваҳшиёна урушларни касб этган мўғулларнинг мавжудлиги нафақат мусулмон ўлкалар, балки ер юзига улкан фитна уруғини сочиши мумкин эди. Мусулмонлар бу фитна уруғини янчиб ташлашлари лозимдир. Амрумаъруф ва наҳиймункар Қутуз ёки Миср аҳли зиммасигагина юкланган вазифа эмас, умматдан қодир бўлган ҳар бир мусулмон қилиши керак бўлган вазифадир.\n"Одамлар учун чиқарилган миллатларнинг энг яхшиси бўлдингиз. Зеро сиз яхши амалларга буюрасиз, ёмон амаллардан қайтарасиз ва Оллоҳга иймон келтирасиз"\nМисрда қолиб мўғуллар ҳужумини қарши олишнинг ҳам ижобий жиҳатлари бор эди. Жумладан, мўғуллар Мисрга Сино саҳроларидан келишдан ўзга чораси йўқ, нотаниш жойлар, айниқса саҳродан катта қўшинни олиб ўтиш учун озиқ-овқат, ем-хашак ва сабр-бардош керак бўлиб, саҳро лашкарга талайгина бошқа муаммолар чиқариши турган гап эди. Бироқ Қутуз мўғулларнинг турли табий ғовлар: тоғу тош, совуқ ва иссиқ, саҳроларга чидамли эканини ҳамда ярим аср давомида зўр малака ҳосил қилганини биларди.\nХуллас, бу икки фикр тарозига қўйилиб таққосланганда, Фаластинга бориб, жанг қилиш фикри палласи оғир келди.\nШундай қилиб, ҳарбий кенгаш аҳли Қутузнинг далилларига ҳамда Фаластин ерларида жанг олиб боришнинг муҳимлигига қаноат ҳосил қилдилар. Лашкарлар Сино саҳросини кесиб ўтиш ва Фаластин сари сафарбарлик учун тайёргарликни бошлаб юбордилар. Вазият жуда қалтис эди. Бу ҳамла биргина лашкарбоши ва армияга эмас, бутун Миср халқига ўта аҳамиятли эди. Ҳал қилувчи бу жангга халқ жиҳозланиши ва ўйин-кулгуни чеккага суриб, жидду-жаҳд билан киришмоғи лозим эди.\nБундай катта жанг аҳамиятини халққа етказиш уламолар ва фақиҳларнинг масъулиятларидан эди. Шайх Изз ибн Абдуссалом ва бошқа уммат олимлари масжид минбарлари узра барча инсонларни муқаддас жангга ундашга киришдилар. Одамларни жаннатга тарғиб қилиб, дунёни дўст тутмасликни, шаҳидларнинг мартабалари ва уларнинг ажрлари қанчалар улуғ эканини англатдилар. Уларга Холид ибн Валид, Қоъқоъ, Зубайр, Нўъмон, Ториқ ибн Зиёд, Мусо ибн Нусайр, Юсуф ибн Ташфин, Имодуддин Зинкий, Нуруддин Маҳмуд, Салоҳуддин Айюбий каби буюк қаҳрамонлар ҳақида сўзладилар. Бадр, Аҳзоб, Фатҳи Макка, Ярмук, Қодисия каби Оллоҳнинг нусрат берган кунларини ҳамда 75 йил олдин юз берган Ҳиттийн жангини, 10 йил олдин содир бўлган Мансура ва Фарискур жангларини хотирлатди. Қалблар уйғонди, кўзлар равшанлашди.\nЗеро икки гуруҳ савашадиган кун учун халқни хозирлаш, ёшлар ва йигитларни Оллоҳ йўлида ўлимни ардоқловчи, жаннат сари ошиқувчи қилиб тарбиялаш лозим эди.\nБу ташвиқотни бажариш учун хос тарбиячилар ва уламолар лозим эди. Азҳар уламолари бу олийҳиммат ишга бел боғладилар. Салоҳуддин Айюбий замонларидан буён "Азҳару шариф" уламолари салибчилар, французлар, инглизлар ва яҳудлар ҳамлаларига қарши мусулмонларни тайёрлашда катта ҳиссаларини қўшиб келдилар. Мана ҳозир мўғулларга қарши курашга халқни тарбия қилмоқдалар.\nМиср халқи жангга шу тарзда тайёрланди. Армияни ҳозирлаш, уни жиҳозлаш, аскарларни ҳарбий машғулотлари беш ой, яъни 658 ҳ.с. рабиъул аввал ойидан – яъни Ҳулагудан мактуб келган ондан – ражаб ойининг охиригача / 1260 м.с. февралдан июлгача давом этди.\nШу аснода Қутузнинг қаршисидан янги муаммо чиқди. Бу муаммо аслида янги бўлмасада, айни дамда ҳал қилиниши лозим эди. Фаластин, Ливан ва Суриянинг кўп қисмлари – хоссатан Ўрта ер денгизи соҳиллари – салибчилар томонидан босиб олинган бўлиб, Акко, Ҳайфа, Сайда, Сур, Байрут, Лазиқия, Антокия ва бошқа шаҳарлар салиб амирликлари қўл остида эди. Бу салиб амирликларининг орасида энг қувватлиси Фаластин ерларидаги Акко амирлиги эди. Бу амирлик Қутуз раҳимаҳуллоҳнинг йўлида жойлашган эди.\nБиринчи: Ақидавий ғояга кўра мусулмонларга душман бўлган Салибчилар фақат мулку-тахт, дунё пайида бўлган мўғуллардан душманлиги ошса ошардики кам эмасди. Қутуз бу икки душман, мўғуллар ва салибчиларнинг душман эканини эътибордан қочирмади.\nИккинчи: Мўғул ва салибийлар орасидаги ҳамкорлик узун тарихга эга. Мўғуллар Чингизхон давридан бошлаб мусулмонлар ерига салибчилар йўл-йўриғи ила юриш қилди. Боғдод ва Шомнинг ишғолида салибчилар Ҳулагуга катта ёрдам берган эди. Арманистон ва Гуржистон подшолари ҳамда Антокия амирининг мўғуллар билан аҳдлашиб, иттифоқ қурганига кўп бўлмаганди. Мўғуллар Фаластин ва Шомдаги салиб амирликлари билан иттифоқ қуриш эҳтимоли катта эди. Булар Қутуз тасаввуридан узоқ эмасди.\nУчинчи: Қутуз мўғуллар билан салибийлар ўртасида ҳамкорлик бўлсада, Аккодаги салибчилар мусулмонларни кўрарга кўзи бўлмасада, мўғуллардан нафратланишини биларди. Улар нафақат мўғулларни ёмон кўрар, балки улардан қўрқарди. Чунки улар мўғулларнинг бевафо, аҳдсиз эканини билар, Европа ва Россиядаги насронийлар қирғинини унутмаган, мўғуллар қиличи уларнинг беҳисоб инсонларини санаганини унутмаган эдилар. Бундан ташқари Ҳулагу Антокия католик канисасига ортодоксал патриархни бошлиқ қилиши тарихда кузатилмаган ҳодиса бўлиб, салибийларнинг Ҳулагуга нисбатан адоватларини янада орттирган эди. Католик ва ортодоксал оқимлар орасидаги адоват бу соҳада оз бўлсада маълумотга эга бўлганларга сир эмас. Акко насронийлари мутаассиб католиклар эди. Шу сабаб Антокияда содир бўлган бу ҳодиса уларнинг тасаввурларига ҳам сиғмас эди. Акко насронийлари мўғулларни қаттиқ ёмон кўрар ва улардан ашаддий қўрқар эдилар. Қутуз мўғуллардан олдин улар билан ҳамкорлик қилишни режа қилди.\nТўртинчи: Салибийлар 658 ҳ.с. / 1260 м.с. ларда оғир ҳолатни бошдан кечираётган бўлиб, Акко амирлиги улар орасида энг қувватлиси бўлишига қарамай анча заиф эди. Улар 648 ҳ.с. / 1250 м.с. рўй берган "Мансура жанги"дан сўнг ҳали ўзига келолмаган эди. Жангда катта сондаги йўқотиш бўлган, Людовик тўққизинчи Францияга қайтган, улар урушдан тирик қолганлар ҳисобига сафларини сақлаб қолган эди. Қутуз бу душманнинг мусулмонларга нисбатан ашаддий адовати бўлсада айни дамда ўта заиф эканини тушуниб етди.\nБешинчи: Акко амирлиги жуда мустаҳкам қўрғонли бўлиб, умуман олганда Шом ва Фаластин ерларидаги энг зўр қўрилган шаҳар эди. Бу шаҳар 492 ҳ.с. / 1099 м.с. насронийлар қўлига кирган бўлиб, салибчилар бу шаҳарга ўрнашганига 160 йилдан ошган эди. Ўшандан бери ҳатто Салоҳуддин Айюбийдек баҳодирлар ҳам бу шаҳарни фатҳ қила олмаган эдилар.\nҚутуз Акко амирлигини ишғол қилиш жуда қийин эканини яхши биларди. Акко муаммосини ечмай мўғуллар билан жанг қилолмаслигини ҳам тушунарди. Борди-ю, мўғуллар билан салибчилар бирлашиб қолса, мусулмон лашкари тегирмоннинг икки тоши орасида қолиши мумкин.\nҚутуз Аккога делегация йўллади. Делегация мусулмон ва салибийлар ўртасида маълум муддатга тинчлик битимини тузиш таклифини ўртага ташлади. Қутузнинг таклифи яқин тарихда бошидан қонли жанглар кечириб, ҳали оёққа тўлиқ тура олмаган салибийларга болдай ёқиб тушди. Яна салибийларнинг бундай қарорига сабаб, мусулмонларнинг ғолиб бўлган ҳолларида улар устига юриш қилиш эҳтимолидан қўрққанликлари эди. Шунинг учун тинчлик битимини иккиланмай қабул қилдилар. Ҳатто уларнинг баъзилари мўғулларга қарши мусулмонлар билан иттифоқ бўлиш таклифини ҳам билдирдилар. Салибчиларнинг жанг майдонида хиёнат қилиши мумкинлигидан андиша қилган Қутуз бу таклифни қабул қилмади.\n"Улар бирон мўмин хусусида на аҳдга ва на бурчга боқадилар. Улар тажовузкор кимсалардир"\nҚутуз Акко амирлиги билан вақтинча аҳд тузди, уларга мўғуллар билан уруш асносида мусулмон лашкар таъминоти ва озиқ-овқатини етказиб туриш вазифаси юкланди. Улар буни қабул қилишди.\nШу тариқа Фаластин сари йўл бехавотир бўлиб, Қутуз раҳимаҳуллоҳ навбатдаги қадамни босишга ҳозирлик кўра бошлади.\nҚутузнинг ҳар турли, моддий, дипломатик, маънавий ва иқтисодий тайёргарликларига қарамай, баъзи иймони заиф мусулмонлар ҳақиқатда жанг бўлишига кўзлари етмади. Улар жисмонан кучга эга бўлсада маънавияти заиф кимсалар эди. Улар бу шунчаки ҳиссиётга берилиш, Қутуз халқнинг қўйнига пуч ёнғоқ тўлдирадиганларнинг бири, деб баҳо бердилар. Жанг вақти-соати яқинлашган сари бу тоифа номард мунофиқларнинг жонлари бўғизларига кела бошлади. Бир тоифа яширин, бошқа бир тоифаси ошкора халқ сафидан суғурилиб чиқа бошладилар. Бошқа шаҳарларга кўчдилар. Улар орасида Ҳижозга, Яманга, ҳатто Мағрибга етиб олганлари бўлди.\nБаъзи таҳлилчилар бу ҳодисани катта йўқотиш деб ҳисобласада, биз буни ютуқ деб биламиз. Сафимизда бизни ғоямиздан чалғитган кўпчилигимиздан, бирликда жон беришга тайёр бўлган озимиз яхши.\n"Агар улар сизларнинг орангизда чиққанларида ҳам, сизларга фақат ортиқча зиён бўлган ва ўрталарингизда сизларни фитнага солиш учун югуриб-елиб юрган бўлур эдилар ҳамда ораларингизда уларга қулоқ солувчилар ҳам (топилган) бўлур эди. Оллоҳ золим кимсаларни билгувчидир"\nБу оятда Оллоҳ таоло бизга бундай тоифа инсонларни гўзал бир суратда баён қилиб берди. Шу тариқа Миср армияси яна бир сира сараланди.\nМусулмон армия Қоҳира атрофидан, машғулот жойларини тарк қилиб, бир жойга йиғила бошлади. Миср ҳарбий лагерларидан 40 минг аскар жамланди. Мусулмон лашкар тўплангандан сўнг, Қутуз раҳимаҳуллоҳ қўзғалишга, яъни шарққа, Фаластин тарафга қараб юришга ишора қилди.\n Ғомидий "Жиҳадул мамалик" (109 - бет)\n Ғомидий "Жиҳадул мамалик" (110 - бет), Ибн Иёс "Бадаиъуз-зуҳур" (1 - жилд, 1 - қисм, 302 - бет).\n Ғомидий "Жиҳадул мамалик" (110 - бет), Ибн Иёс "Бадаиъуз-зуҳур" (1 - жилд, 1 - қисм, 305, 306 - бет).\n Сабкий "Тобақот аш-шафиъйя" (5 - жилд, 83 - бет).\n Ғомидий "Жиҳадул мамалик" (115, 116 - бет).\n Сиржоний "Қиссатут-татар" (285, 287 - бет).\n Сиржоний "Қиссатут-татар" (292 - бет).\n Сиржоний "Қиссатут-татар" (292, 294 - бет).\n Ғомидий "Жиҳадул мамалик" (108 - бет).\n Ғомидий "Жиҳадул мамалик" (108 - бет)\n Сиржоний "Қиссатут-татар" (297, 298 - бет).\n Ғомидий "Жиҳадул мамалик" (107 - бет), Ибн Иёс "Бадаиъуз-зуҳур" (1 - жилд, 1 - қисм, 305 - бет).


Жароҳат олган Луис Суарес захира ўриндиғида йиғлади - 23 Мая 2016 - www.SheJoT.CoM\nГлавная » 2016 » Май » 23 » Жароҳат олган Луис Суарес захира ўриндиғида йиғлади\nЖароҳат олган Луис Суарес захира ўриндиғида йиғлади\n"Барселона” клуби ҳамда Уругвай терма жамоаси ҳужумчиси Луис Суарес "Севилья”га қарши (2:0) Испания Кубоги финалида жароҳат олди ва мамлакат термаси сафида "Копа Америка" турнирини ўтказиб юбориши мумкин.\nУчрашувнинг 57 дақиқасида уругвайлик футболчи жароҳат олиб, қийинчилик билан майдонни тарк этди. Захира ўриндиғида ўтирган Суарес оғриқдан кўз ёшларини тия олмади. Унинг сафга қайтиш муддати номаълум.\n"Ҳа, афсуски Суарес жароҳат олди. У клуби шифохонасида тиббий кўрикдан ўтганидан сўнг жароҳат қай даражада жиддий эканини билиб оламиз", – деди "Барселона" устози Луис Энрике.\nЭслатиб ўтамиз, "Копа Америка" турнири 4 июнь куни старт олади.


Global Terrorism Index: Ўзбекистон террордан холи мамлакат\nGlobal terrorism index 2015 ҳисоботида Ўзбекистон охирги 124-ўринни эгаллаган.\nҚароргоҳи АҚШнинг Нью Йорк ва Австралиянинг Сидней шаҳарларида жойлашган Халқаро иқтисодиёт ва тинчлик институти Global Terrorism Index 2015 (Жаҳонда террорчилик индекси 2015) ҳисоботида Ўзбекистонни террорчиликдан холи бўлган мамлакатлар қаторига киритди.\nЎзбекистонда террор хавфи нолга тенг, бироқ...\nҲисоботда Ўзбекистонга 162 мамлакат ичида энг охирги 124 - ўрин берилган. Ўзбекистонда террорчилик ҳаракатлари ёки террор хавфи нолга тенг деб баҳоланган. Мазкур рейтинг 2014-2015 йиллар мобайнида жаҳонда содир этилган террор ҳужумларини ҳисоблаш ортидан тузилган. Бу йилларда Ўзбекистонда террор ҳаракатлари содир этилмагани учун ҳам, рейтингда Ўзбекистон террордан ҳоли мамлакатлар қаторига киритилган.\nРейтинг эълон қилиниши арафасида Озодлик радиоси Ўзбекистонда ИШИДга алоқадорликда айбланиб Тошкент шаҳри ва вилоятидан сўнгги икки ҳафта ичида 160 диндор қўлга олингани ҳақида хабар берган эди. Ҳибсга олинаётганларнинг асосий қисми ИИВ рўйхатига тушган, кузатувида бўлган ва сўнгги ойларда хориждан қайтган диндорлардир.\nҲуқуқ фаоллари бу шахсларнинг "Исломий давлат"га муносабати ўрганилаётгани ва террор гуруҳига мойил кўрилганлар дарҳол 15 суткага ҳибс қилинаётганини айтмоқда.\nЎзбекистон Мусулмонлари диний идораси раиси ўринбосари Абдулазиз Мансур 16 ноябрь куни Озодликка берган суҳбатида ҳуқуқ-тартибот органларининг бу ҳаракатларини "диндорлар билан профилактика ишлари”, деб атаб, пойтахтда радикаллашаётган мусулмонлар борлигини қайд этган эди.\nТошкентлик ҳуқуқ фаоли Суръат Икромов эса ўз кузатувларига таянган ҳолда Ўзбекистонда 2015 йилнинг бошидан буён "Исломий давлат"га алоқадорлик айби билан камида 200 одам ҳибсга олинганини айтган.\nЎзбекистон террордан ҳоли мамлакатми?\nЎзбекистоннинг террордан ҳоли мамлакат қаторига киритилишини расмийлар тили билан айтганда “профилактик ишлар” натижаси ўлароқ баҳолаш мумкинми? Бу савол билан Ўзбекистон ичкарисидаги бир қатор кузатувчилар ва ҳуқуқ фаолларига мурожаат қилдик.\nЎзбекистондаги диний вазият билан яхши таниш бўлган фаоллардан бири айни пайтда Ўзбекистонда террор хавфи мавжуд эмаслигини, аммо норозилик потенциали кучайиб бораётгани ташвишли жараён эканини айтади:\n- Террор таҳдиди Ўзбекистоннинг ичкарисида ҳеч қандай нишона бергани йўқ ва беролмайди ҳам. Лекин ижтимоий адолатсизлик, СССР даврида шаклланган инфраструктуралар ривожлантирилиши ўрнига амалдор ёки ҳокимиятга яқинларнинг талон-торожи туфайли тобора йўқ бўлаётгани оқибатида норозилар армиясининг борган сари сафлари кенгаяётгани ўта таҳликали,- деди диний вазият билан яхши таниш бўлган фарғоналик фаол.\nНаманганлик мустақил кузатувчилардан бири эса Озодлик билан суҳбатда Ўзбекистоннинг террор ҳавфидан ҳоли экани ҳуқуқ-тартибот тузилмалари томонидан олиб борилаётган профилактика ишлари, бошқача айтганда, "қама-қама"ларнинг маҳсули эканини инкор қилмайди.\nБироқ бу суҳбатдошимиз ҳам Ўзбекистондаги барқарорлик мавжуд сиёсат оқибатида издан чиқиши эҳтимоли борлигини таъкидлайди:\n- Ўзбекистонни террор хавфидан ҳоли мамлакат, деб атасак тўғри бўлади. Бу 2014-2015 йиллардаги профилактика ишлари самараси, деса ҳам бўлаверади. Аммо иқтисодий аҳвол шу кетишда ёмонлашиб бораверса, диндорларга нисбатан босим кучайиб бораверса, аҳолига табиий газ, электр энергияси етказиб бериш ёмонлашиб бораверса, тадбиркорларга босим давом этаверса, профилактика ишлари ҳам ҳеч қандай фойда бермай қолиши мумкин, - дейди суҳбатдошимиз.\nСуҳбатдошларимиз Ўзбекистонда сўнгги кунларда диндорлар, фаоллар ва ўзгача фикрловчиларга қарши “профилактика ишлари” кучайгани ортидан ўзларининг вазиятлари ҳам яхши эмаслигини айтиб, овозлари ёзиб олиниши ва исмлари айтилишини истамадилар. Шунинг учун уларнингг фикрларини аноним тарзда бермоқдамиз.\nСўнгги 15 йилда террор ҳужумларида 140 минг одам ҳалок бўлди\nЎзбекистондан ташқари рейтингда Туркманистон ҳам террордан ҳоли давлатлар қаторида 124-ўринга қўйилган. Бироқ рейтингда Қозоғистон 83-ўринда, Тожикистон 84-ўринда, Қирғизистон 86-ўринда қайд этилади. Бу эса минтақанинг мазкур уч мамлакати “террорчилик хавфи озроқ мавжуд бўлган” тоифада эканини англатади.\nТеррорчилик ўта ривожланган давлатлар ўнлиги эса Ироқ, Афғонистон, Нигерия, Покистон, Сурия, Ҳиндистон, Яман, Сомали, Ливия ва Таиланддан иборат. Рейтингда Украина 12-ўринни, Россия 23 –ўринни эгаллаган.\nХалқаро иқтисодиёт ва тинчлик институти ҳисоботида айтилишича, 2014 йилда 2013 йилга нисбатан террор ҳужумларида қурбон бўлганлар сони 80 фоизга кўпайган ва 32 минг 685 кишини ташкил қилган. Террор ҳужумларида ҳалок бўлганларнинг 78 фоизи Ироқ, Нигерия, Афғонистон, Покистон ва Сурия фуқароларидир.\n2014 йилда дунёнинг 93 давлатида террорчилик ҳаракатлари содир этилган. 2013 йилда эса террор ҳужумлари дунёнинг 88 мамлакатида қайд этилган эди.\nСўнгги 15 йилда, яъни 21-аср бошидан то шу кунгача террорчилик ҳаракатларида 140 минг одам ҳалок бўлди. Шу йиллар мобайнида жаҳонда 61 мингта террор ҳужуми содир этилди.


ПАХТАОБОДДА ЯНГИ ОРОМГОҲ ОЧИЛДИ - AUZ.UZ\nПАХТАОБОДДА ЯНГИ ОРОМГОҲ ОЧИЛДИ\nПахтаобод туманининг Маданият қишлоғида “Андижон биокимё заводи” очиқ акциядорлик жамияти тасарруфидаги “Бўстон” болалар соғломлаштириш оромгоҳи фойдаланишга топширилди. Очилиш маросимида вилоят ҳокими Шуҳратбек Абдураҳмонов иштирок этди. Бу ҳақда “auz.uz”га вилоят ҳокимлиги матбуот хизмати хабар бермоқда.\nВилоят раҳбари оромгоҳда яратилган шарт-шароитлар, имкониятлар билан танишиб “Бу ердан ўқувчилар мароқли дам олишлари керак. Ҳам жисмонан, ҳам руҳан куч-қувватга тўлиб, келгуси ўқув йилида яхши натижаларни кўрсатиши лозим. Шунинг учун ўзлари истаган йўналишлари бўйича тўгараклар, ўйинлар, турли танловлар ташкил этилсин. Бундан ташқари табиат манзаралари, тарихий масканлар, ҳайвонот боғига саёҳатлар уюштирилса яхши бўлади. Ана шунда ватанга бўлган муҳаббати ошади” дея ўз фикрлари ва таклифларини билдирди.\nОромгоҳ “Фидокор элегант” масъулияти чекланган жамияти қурувчилари томонидан бир йил мобайнида сифатли қилиб қуриб битказилди ва замонавий энг сўнгги технологиялар билан жиҳозланди. Бунинг учун жамиятнинг 6 миллиард 500 миллион сўм маблағи сарфланган.\nТадбир давомида мактабгача таълим муассасалари тарбияланувчилари, умумий ўрта таълим мактаблари ва касб-ҳунар коллежларининг ўқувчилари томонидан ёшлар маънавиятини юксалтиришда илгари сурилган 5 муҳим ташаббус акс этган кўргазмалар, кўргазмали чиқишлар намойиш этилди.\n«auz.uz» оnline гуруҳи.


июл 04, 2018 14:52 Asia/Tashkent\nОлдинги эшиттиришимизда таъкидлаб ўтганимиздек, Тарихий ёдгорликлар ва туристик маконлар сифатида Аҳвоз туманида қадимий Аҳвоз шаҳрининг қолдиқлари, Корун дарёси устида қурилган эски кўприкнинг қолдиқлари ва ҳаво кўприги, Али бин Маҳзиёр Аҳвозийнинг мақбараси, Корун дарёсинниг чиройли соҳилларини мисол келтириш мумкин.\nҚишлоқ хўжалик соҳаси ҳам вилоятда ривожланган соҳалардан ҳисобланади.\nХузистон вилоятида мавжуд минтақаларнинг ерлари жуда ҳосилхез бўлиб, деҳқончилик соҳасида қатор ютуқлар ва маҳоратлар қўлга киритилган. Йил давомида кўп миқдорда буғдой, арпа, дуккакли ва полиз маҳсулотлари ва хурмо мевалари етиштириб олинади.\nХузистон вилоятининг маркази Аҳвоз шаҳри Эроннинг йирик шаҳарларидан бири ҳисобланади. Бу шаҳар Аҳвоз туманининг марказида қарор топган. Эрон пойтахти Теҳрон шаҳридан Аҳвоз шаҳригача бўлган масофа 850 километрни ташкил этади. Берилган охирги статистик маълумотларга кўра, Хузистон вилояти аҳолисининг 32 фоизи Аҳвоз шаҳрида яшашади. Аҳвоз шаҳрининг масоҳати 200 квадрат километрни ташкил этади. Эроннинг суви энг кўп бўлган Корун дарёси Бахтиёрий тоғларидан сарчашма олиб, Аҳвоз шаҳрини шарқий ва ғарбий қосмларга бўлган. Аҳвоз шаҳрига ўзгача шукуҳ бахш этган Корун дарёсининг узунлиги 950 километрни ташкил этади. Ушбу узун ва катта дарёда қаиқлардан ҳам кенг тарзда фойдаланишади.\nАҳвоз йирик шаҳрининг ичимлик суви ҳам Корун дарёсидан таъминланади. Мазкур дарёнинг суви оқиб ўтувчи қирғогдаги маконлар ҳам чиройли кўринишга эгалар.\nУшбу дарёнинг айрим жойларида кўплаб йирик тўғонлар қурилган. Хузистон вилоятида мавжуд йирик саноат корхоналари, кўплаб идора ва иншоотларнинг мавжудлиги, нефтдан бой минтақалар, ер қазилмалари билан шуғулланувчи миллий ширкатлар Аҳвозни Эронда муҳим бўлган саноат марказларининг бирига айлантирган.\nШу сабабдан Аҳвоз шаҳрига иш қидириб борувчи кишиларнинг сони ошган. Мазкур шаҳар Эрон шаҳарларини бир- бирлари билан боғлаш учун транзит марказларидан бири сифатида ҳам хизмат қилади. Унда мавжуд автомобил, темир йўл ва ҳаво йўллари орқали муҳим бўлган Ободон, Хуррамшаҳр, Имом Хумайний ва Моҳшаҳр портларига бориш мумкин.\nАҳфоз шаҳрининг қурилган тарихи ва унинг ўтмиши ҳақида аниқ маълумотлар мавжуд эмас, аммо айрим ҳужжатлар асосида маълум бўлишича, эйломликлар мазкур минтақанинг биринчи аҳолиси ҳисобланишади. Тарих давомида Аҳвоз шаҳри кўплаб ҳодисалар билан юзмаюз бўлган. Ташқи кучлар томонидан бўладиган ҳужумлар натижасида ушбу шаҳар бир неча бор вайронага айланган ва вақт ўтиши билан яна қайтадан таъмирланган.\nЭйломликлар Аҳвознинг ҳозирги жойида бир неча асрлар олдин қадимий Таряна шаҳрини бунёд этган эдилар.Эйломликларнинг орадан кетишлари сабабли ушбу шаҳар ҳам завол топади.Сосонийлар сулоласидан бўлган Ардашер Биринчи Таряна шаҳрини қайтадан бунёд этади ва уни “Ардашер Ҳурмузди” дея атайди. Корун дарёси устида Ардашер томонидан тўғон қурилганидан кейин ушбу янада обод бўлади ва Сузияна ёхуд Хузистоннинг марказига айланади.


Жаҳон 22:00 / 18.02.2019 42985\n5 йил муқаддам, 2014 йилнинг 18 февралидан 21 февралига қадар бўлган кунларда Украина пойтахти Киев шаҳрида Евромайдоннинг кулминацион воқеалари бўлиб ўтган, намойишчилар парламентни қамал қилгач, полиция билан тўқнашувлар келиб чиққан ва юздан ортиқ киши ҳалок бўлганди. Бу воқеалар ривожи Украинанинг ўша вақтдаги президенти Виктор Януковичнинг қочиб кетиши, Қрим Россия томонидан эгаллаб олиниши ҳамда Украина жануби-шарқидаги қуролли низолар авж олиб, тан олинмаган Донецк халқ республикаси ҳамда Луганск халқ республикалари ташкил этиши билан давом этади. Қуйида ўша уч кунлик воқеалар хроникаси келтирилади.\nУкраина ва Европа иттифоқи ўртасидаги ассоциация ҳақидаги келишув ўша вақтдаги ҳукумат томонидан тўхтатиб қўйилишига жавобан Киевда оммавий намойишлар 2013 йилнинг 21 ноябрида бошланганди. Кейинги бир неча ой давомида намойишчилар куч билан тарқатиб турилади, митинглар ўтказиш қоидалари бузилишига қарши жазо чоралари кучайтирилади, Виктор Янукович мухолифат вакиллари билан музокара ўтказади ва коалицион ҳукумат тузилишига ҳам ваъда беради. Аммо 2014 йилнинг 18 февралида вазият тубдан ўзгаради.\nЎша кун тонгида намойишчилар Майдондан Олий рада биноси томон юриш бошлашади - ташкилотчилар бу юришни «тинч ҳужум» деб аташган. Аммо бу юриш «майдончилар» ва кучишлатар тузилмалар ҳамда ҳукуматпараст намойишчилар (титушкилар) ўртасидаги жангга айланиб кетади.\nМинглаб намойишчилар Институт кўчаси бўйлаб ўтишади, кейин полиция тўсиғини ёриб ўтиб, Грушевски кўчасига чиқишади, Украина ҳукумати ҳамда парламент биноси айнан шу кўчада жойлашганди.\nБу вақтда яқин атрофдаги кўчаларда - Шелковичная, Липская кўчалари ҳамда Крепостной тор кўчасида ҳам тўқнашувлар бўлиб ўтган, полициячилар ҳамда «титушкилар» намойишчиларни чекинтириб, аввалига Грушевски кўчасидаги баррикадаларни, кейин эса «майдончилар» 19 январь кунидан буён қўлда тутиб турган «Огнекрещения»ни қўлга олишади.\nМариинск паркида ҳам тўқнашувлар бўлиб ўтади ва бу ерда ҳам «майдончилар»га қарши ҳуқуқ-тартибот органлари «титушкилар» кўмагида кураш олиб боришади.\nЎша кунги тўқнашувларда ниқоблар таққан ва биталар тутган «титушкилар» «майдончилар»ни суриб ташлашади. Улар ўқотар қуроллар ишлатгани ҳақида маълумотлар мавжуд.\nЎшанда намойишчилар Липская кўчасидаги Регонлар партияси офисига ёнилғи тўлдирилган идишлар улоқтиришган ва бу ерда катта ёнғин юзага келганди. Ёнғин оқибатида офис ходими ҳалок бўлади.\nЎша куни кечқурун полициячилар намойишчиларни Майдон ичкарисидаги ҳукумат кварталларидан ҳам сиқиб чиқаришади, Институт кўчасидаги баррикадаларни яксон этишади. Ҳукумат томонидан аксилтеррор амалиёти деб номланган қамал бошланади.\nБаррикадаларга ўт қўйилади. Майдондаги лагер ва намойишчиларнинг госпиталига айлантирилган Касаба уюшмалари уйи олов ичида қолади.\n18 февраль куни Майдонда ва унинг атрофида рўй берган тўқнашувлар вақтида 18 фаол ҳалок бўлиб, 500дан ортиқ киши жароҳат олади.\n19 февралга ўтар кечаси Майдонда қарама-қаршилик давом этарди. Тонгда намойишчиларга вилоятлардан қўшимча кучлар етиб келади, улар аввалги позицияларни қайтариб олишга киришади.\nҚамалдан кейин мухолифат етакчилари яна бир марта Украинанинг ўша вақтдаги президенти Виктор Янукович билан музокараларга боришади. Учрашув якунларига кўра, улар Майдон бошқа қамал қилинмаслиги, тинчлик сулҳи тузилганини маълум қилишади.\nРасмий манбаларга кўра, 18 февралдан 19 февралга ўтар кечаси 17 нафар «майдончи» ҳалок бўлган, 200 нафардан ортиғи жароҳатланган. «ЕвромайданSOS» жамияти фаоллари ўнлаб кишилар бедарак йўқолгани ҳақида маълумот беришган.\n20 февралга ўтар кечаси Майдондаги вазият кўринишидан тинч эди. Аммо тонгда Институт кўчасида яна тартибсизлик бошланади.\nШундан кейин «Беркут» (Украина Ички ишлар вазирлигининг махсус бўлинмалари) ва ҳарбийлар Майдонни ташлаб кета бошлашади. Намойишчилар буни Институт кўчаси бўйлаб олдинга ҳаракатланиш учун имконият сифатида баҳолашади.\nФаоллар олға интилишади ва ўқларга дучор бўлишади. Бир лаҳзада ўнлаб кишилар қурбон бўлади.\nБу вақтда Майдондагилар Касаба уюшмалар уйида чиққан ёнғинни бартараф этишганди. Майдонга эса республиканинг турли ҳудудларидан автобусларда янги кучлар келиб қўшилиши давом этарди. Майдондаги саҳнада Институт кўчасида рўй берган қонли воқеа ҳақида эълон қилишади. «Еврамайдан» қуроллана бошлайди.\nЎша куни Киевга Европа Иттифоқи делегацияси келган, улар томонларни яраштириб қўйиш учун музокаралар бошлашганди. Кун давомида ва кейинги кунда ҳам Германия, Франция ва Польшадан келган вазирлар мухолифат етакчилари ҳамда Виктор Янукович билан мулоқот қилишади.\nМузокаралар давом этаётган паллада Институт кўчасида ўнлаб кишилар ўққа учганди. Расмий маълумотларга кўра, ўша хунрезлик вақтида 48 нафар намойишчи ҳалок бўлган.\n21 февраль тонгида Виктор Янукович муддатидан аввалги президентлик сайловлари ўтказилишига тайёр экани ҳақида маълумот тарқалди.\nЎша куни куч ишлатар тузилмалар ва махсус техникаларнинг аксар қисми ҳукумат кварталларидан олиб кетилди. Кун ярмида президент ва мухолифат раҳбарлари ЕИ делегацияси ҳамроҳлигида инқироздан чиқиш ҳақидаги келишувни имзолашади, унга кўра 2004 йилги Конституцияни қайтариш, муддатидан аввалги сайлов ҳамда Майдондаги воқеалар бўйича текширув ўтказиш кўзда тутилганди.\nЎша куни кечқурун Майдондагилар қурбонлар билан видолашади, уларни «Самодаги юзлик» деб аташганди.\nСиёсатчиларнинг чиқишларини намойишчилар норозилик ҳайқириқлари билан қаршилашади. Виталий Кличконинг нутқини намойишчиларнинг етакчиларидан бири Владимир Парасюк тўхтатиб қўяди, у Янукович истеъфога чиқмаса, фаоллар қуролли ҳужум бошлашини маълум қилади. Унинг бу сўзларини йиғилган минглаб кишилар қўллаб-қувватлайди. «Ўнг сектор» қуролларни топширмаслиги ва кейинги воқеалар ривожи учун масъулиятни ўз зиммасига олишини билдиради.\nНамойишлар давом этаётган чоғда Виктор Янукович қўриқчилар ҳамроҳлигида аввал Харьковга учади, кейин Қрим орқали Россияга қочиб кетади.\nТурли баҳоларга кўра, 2014 йилнинг 18 февралидан 20 февралигача Майдонда 80дан ортиқ намойишчи ҳалок бўлган. Уларнинг ёши энг кичиги 17 ёшли Назар Войтович, ёши энг каттаси 83 ёшли Иван Накончний бўлган.\n20 февралдан кейин жароҳатлар туфайли яна 20 нафардан ортиқ киши вафот этган. Шу туфайли «Самодаги юзлик» атамаси келиб чиққан.\nҚуйидаги фотогалереяда ўша уч куннинг энг даҳшатли кадрлари келтирилади.\nФото: РИА «Новости /Андрей Стенин


091. Шамс (қуёш) сураси\nМаккада тушган, 15 оятдан иборат\nСура номи биринчи оятдаги «шамс» сўзидан олинган, «ваш-шамс»нинг «қуёшга қасам» деган маъноси бор. Сурада Аллоҳ таоло Ўзи яратган бир қанча мавжудотга ва Ўз зотига қасам билан жонини иймон билан пок тутган киши нажот топиши, уни куфр билан хор қилган кимса эса номурод бўлиши ҳақида хабар беради. Сўнгра ана шундай ҳалокатга учраган қавмлардан Самуд қабиласи мисол қилиб келтирилади.\n1) Қуёш ва унинг шуъласига қасам;\nОлдинги суралар тафсирида зикр қилинганидек, Аллоҳ таоло бандалар эътиборини бирор муҳим ҳақиқат, масалага қаратиш учун Ўзи яратган борлиқдаги жисм ва ҳолатларга қасам. дейди. Бу билан у ўша жисм ёки ҳолатнинг шаънини кўтаради ва шу йўл билан инсонлар диққатини зикр этилаётган масаланинг ўта муҳимлигига қаратади. Аллоҳ азза ва жалла ушбу сурани осмон жисмларидан Қуёш ва у таратаётган шуълага қасам билан бошламоқда. Маълумки, Қуёш Парвардигор яратган нарсаларнинг энг буюкларидан. Унинг сифати ва моҳиятини тўла ўрганишга ҳали инсоният қодир бўлганича йўқ. Агар Қуёш нури келмай қолса, Ер юзидаги барча жонзот ҳалокатга юз тутиб, ҳаёт батамом тўхтаган бўлур эди. Олимлар ҳисобича, Қуёш марказидаги иссиқлик 15 000 000 (ўн беш миллион) даражага боради. Аммо у Ер юзидаги нарсаларни ва жонзотларни куйдириб юбормайди ёки нуридан бебаҳра қолдириб музлатиб ташламайди. Аллоҳ таоло Қуёш ва Ер орасини шунчалик дақиқ ҳисоб билан, уйғун масофада қилганки, Ер Қуёш иссиқлигининг тахминан миллиондан икки фоизи етиб келадиган нуқтада ўрнаштирилган. Аллоҳ таолонинг ҳикматини қаранг: агар Қуёш иссиқлигининг миллиондан уч фоизи Ерга етиб келгудай бўлса, ундаги барча мавжудот тамоман ёниб кетади, агар бу рақам миллиондан бир фоизга тушиб қолса, ҳамма нарса музлаб қолади.\n2) унинг ортидан келган Ойга қасам;\nАллоҳ таоло яратган яна бир мўъжизавий жисм Қуёш нурини олиб, уни таратувчи Ойдир. Ой зулматли тунларни ёритувчи улкан чироқдир, у Қуёш чиққунича самони мунаввар қилиб туради, тунги йўлчиларга йўл кўрсатади.\n3) у ёритган кунга қасам;\nҚуёш шуъласидан бутун борлиқ ёришиб, янги бир кун бошланади. Инсонларнинг ризқ излаш, бу йўлда касб-ҳунар қилиш, сайру саёҳатларга чиқишлари учун Аллоҳ таоло кундузларни ёрқин, нурафшон қилиб қўйган. Бу ҳақда олдинги суралар тафсирида батафсил сўз юритилган.\n4) уни ўраб олган тунга қасам;\nҚуёшни тун зулмати ўраб олгач, энди инсонларнинг кундузги оғир меҳнат ва турмуш ташвишларидан бўшаб, ҳордиқ чиқариш, куч тиклаш онлари етиб келади. Бу нарсанинг ҳам ўта муҳимлиги сабабли Аллоҳ таоло тунга қасам, демоқда. Юқоридаги икки ҳолатда ҳам Ерда яшовчилар учун жуда катта манфаатлар борлиги ҳеч кимга сир эмас. Мана шу ҳолатларда, яъни борлиқдаги ўзгаришларда юлдуз ва осмон жисмларини илоҳийлаштириб олган мушрикларга ҳамда «оламнинг икки илоҳи, яъни нур ва зулмат илоҳлари бор» дейдиган «иккихудоликчилар»га (санавияларга) раддия бор. Борлиқдаги ҳамма нарсанинг ягона яратувчиси ёлғиз Аллоҳ таолодир, бундай қудратли ва ҳар нарсага қодир Зот эса икки ёки бунда кўпроқ бўлиши мумкин эмас.\n5) осмонларга ва уни тиклаганга қасам;\nУшбу ояти каримада Аллоҳ таоло осмонларга ва уларни устунсиз тиклаб қўйган Зот, яъни Ўзига қасам, деяпти. Аллоҳ таоло яратган борлиқ шу қадар улкан ва бепоёнки, бунинг миқёсига ақллар лол қолади, тафаккур кучи етмайди. Биргина Сомон йўли галактикаси (осмон жисмлари мажмуаси) 200 миллиард юлдуздан иборат, борлиқда эса бундай галактикалардан миллиардлаби борлиги ҳақида олдин ҳам маълумот берган эдик. Мана шундай улкан осмонларни тиклаб қўйган, ундаги беҳисоб осмон жисмлари ҳаракатини қатъий низом асосида уйғунлаб, мослаштириб қўйган, бунда бирортаси ҳам бир-бири билан тўқнашиб кетмаслигининг олдини олган Зот Аллоҳ таолонинг Ўзидир!\n6) Ерга ва уни ёйганга қасам;\nЕрни ёйиб, текис қилиб, уни инсонларнинг яшаши учун қулай қилиб қўйган, барча махлуқотга тайёр макон ва ризқланиш ўрни этиб берган Зот ҳам Қодиру Зулжалолнинг Ўзидир. Ҳақиқатан, Ердаги дов-дарахтлар, сув манбалари, экин ерлари, унинг бағридаги нефт, газ, олтин, кўмир каби хазина-бойликлар бўлмаганида инсонлар ҳаёти қай аҳвода бўларди. Нафақат инсонлар, балки сон-саноқсиз ҳайвонлар, қушлар, ҳашаротлар ва бошқа мавжудотларга ҳам Ерда яшаш учун шароит яратиб қўйилган. Шунинг учун Парвардигор Ерга ва уни ёйган Зот бўлмиш Аллоҳга қасам, демоқда.\n7) нафсга ва уни мукаммал қилганга қасам;\nНафсни яратган, уни мукаммал қилган Зот Аллоҳ таолога қасам, дейилмоқда. Оятдаги «савва» сўзи тана аъзоларини эҳтиёж миқдорича ҳаракатлантириш учун қувват бериш, яъни ички ва ташқи ҳис қилиш аъзолари, табиий куч-қувват маъносини англатади. Бу нарса аъзоларни ўз ўрнида, ҳар томонлама мутаносиб қилиб ўрнаштирилганида, ҳар бир аъзо ўз вазифасини аъло даражада ўташида яққол кўринади. Аллоҳ таоло инсонга ушбу аъзоларни ато этганидан кейин унга яна онг, фикр, ақл берди ва булар ёрдамида инсонга дунё ва охирати учун нима фойда-ю, нима зарар бўлиши илмини ўргатди.\n8) унга гуноҳ ва тақвони билдирганга қасам.\nИнсонларга гуноҳ ва савоб нима, тақво ва иймонсизлик нима, яхши ва ёмон нима, барини ўргатган буюк Зот Аллоҳга қасам, дейилмоқда.\n9) Уни поклаган муродига етди.\nАллоҳ таоло Ўз Пайғамбари орқали таълим берган қоида-тартиблар асосида ўз нафсини поклаган, тарбиялаган, шаҳват ва ёмонликлардан тийган, ҳаромдан сақлаган, яхши ишлари билан уни олий даражага кўтарган саодатманд кишилар, шубҳасиз, зафар топади, муродига етади, икки дунё саодатини қўлга киритади. Ва аксинча, нафсини турли дунё васвасалари, шайтоний шаҳватларга, ёмонликлар ва ифлосликларга қул қилган, уни асрамаган, поклаш ҳақида ўйламаган кимсалар мағлубиятга учрайди, катта зарар кўради, охиратини барбод бериб, бебахтлардан бўлади. Абдуллоҳ ибн Аббосдан (розияллоҳу анҳу) ривоят қилинади: «Расулуллоҳ (соллаллоҳу алайҳи васаллам) «Ва нафсив вама савваҳа, фаалҳамаҳа фужураҳа ва тақваҳа, қод афлаҳа манн заккаҳа» оятларини ўқиганларида: «Эй Аллоҳим, нафсимга тақвосини бер, Сен унинг эгаси ва мавлосисан, уни поклайдиганларнинг энг яхшисан», дер эдилар» (Имом Табароний ривояти).\n10) Уни покламаган ютуққа эришмади.\nНафсини покламаган, унинг орзу-ҳавасларига йўл очиб қўйган, дунё шаҳватлари ва нафс васвасаларига муккасидан кетганлар ҳеч қандай ютуққа эришмайди, охиратда бутун эришгани муфлислик (яъни ҳамма нарсасини бой бериб, синиш, инқирозга учраш) бўлади. Зайд ибн Арқамдан (розияллоҳу анҳу) ривоят қилинади: «Расулуллоҳ (соллаллоҳу алайҳи васаллам) бундай дуо қилганлар: «Эй Аллоҳим, ожизлик, дангасалик, кучсизлик, қўрқоқлик, бахиллик ва қабр азобидан Сендан паноҳ тилайман. Эй Аллоҳим, нафсимга тақво бер, уни покла, Сен покловчиларнинг энг яхшисисан. Сен унинг эгаси ва хожасисан. Эй Аллоҳим, қўрқмайдиган қалбдан, тўймайдиган нафсдан, фойда бермайдиган илмдан, қабул қилинмайдиган дуодан Ўзингдан паноҳ сўрайман». Зайд айтади: «Мана шу нарсаларни Расулуллоҳ (соллаллоҳу алайҳи васаллам) бизга ўргатдилар ва биз уни сизларга ўргатяпмиз» (Имом Аҳмад, Муслим ривояти).\n11) Самуд қавми туғёни туфайли уни ёлғончи деди.\nҚуръони Каримда зикр этилган қиссалардан маълумки, худди Макка мушриклари Муҳаммад алайҳиссаломни ёлғончи ва сеҳргарга чиқаргани каби Аллоҳ таоло берган неъматларга шукр қилиш ўрнига ғурур ва кибрга кетган Самуд қавми туғёнга бориб, Аллоҳ элчиси Солиҳ алайҳиссаломни ёлғончига чиқарди.\n12) Энг бадбахти ўрнидан турганида;\nҚавм итоатсизларининг энг ашаддийси, золимларининг пешвоси Қудор ибн Солиф қаттиқ огоҳлантиришларга қарамай, пайғамбар Солиҳ алайҳиссаломга Аллоҳ мўъжиза қилиб юборган туясини сўйиб юборди. У туяни сўйишга турганида Солиҳ алайҳиссалом Аллоҳ таолонинг мўъжизаси – бу туяни сўйиш ва навбати етганда сув ичишига халақит беришдан сақланиш лозимлигини таъкидлади. Аммо бу огоҳлантиришларга қарамай, золим қавм туяни сўйиб юборди.\n13) Аллоҳнинг элчиси: «Аллоҳ туяси ва унинг сувига тегманглар», деди.\nАллоҳ таоло Солиҳ алайҳиссаломнинг чин пайғамбарлигига далолат этувчи мўъжиза қилиб харсангтошдан тирик туяни чиқариб берди. Шунда Солиҳ алайҳиссалом: «Бу менинг рост пайғамбар эканимни исботловчи туя, у маълум бир куни булоқдан сув ичса, сизлар бошқа куни ичинглар, бу туя сизлар ичадиган куни ўша сувдан ичмайди. Унга бирор ёмонлик етказиб қўйманглар, у ҳолда сизларни буюк кун – Қиёматнинг қаттиқ азоби ушлайди», деб огоҳлантиради.\n14) Шунда ёлғончига чиқариб, уни сўйишди ва гуноҳлари сабабидан Парвардигорлари барчаларини ҳалок қилди.\nБахтиқаро Самуд қавми гуноҳ-маъсиятда ҳар қандай чегаралардан ўтиб кетди ва ўзларига огоҳлантирувчи қилиб юборилган Солиҳ алайҳиссаломнинг насиҳатларига қулоқ солмай, катта итоатсизлик кўрсатди ва натижада Парвардигор ғазаби ва жазосига учради. Унинг бу қилмиши учун бутун қавмни даҳшатли азоб тутди ва барчалари ҳалок бўлди. Гуноҳ ишни бир ёки бир неча киши қилгани ҳолда нега бутун қавм ҳалок этиб юборилди, деган саволга муфассирлар «чунки қолганлар бу ишга рози ҳолда туриб, катта ношукрчилик қилишганди», деб жавоб беришади.\n15) У бунинг оқибатидан қўрқмайди.\nҚудор каби золим ва осий кимсалар ўз қилмишининг оқибатидан, гумроҳлиги ва жоҳиллиги туфайли кўпчиликка катта зарар етказиб қўйишдан ҳам қўрқмайди. Қавмнинг энг бадбахти Қудор каби золим кимсалар барча замон ва маконларда ҳам бўлган. Бундайлар Аллоҳ таолонинг ваҳийларига, мўъжизаларига ишонмаганидан Унинг итоатсизликлари учун қаттиқ азоблаши ҳақидаги огоҳлантиришларини ҳам назарга олишмайди ва қилаётган ишларининг оқибатидан қўрқмаган ҳолда ёппасига ҳалок бўлиб кетишади. Бутун борлиқлар эгаси, барча махлуқотларнинг ягона яратувчиси Аллоҳ азза ва жалла кимга, қай муддатда, қандай азоб туширишни яхши билади ва бу ишини ўта адолат билан амалга оширади.


Дунё, янгиликлар: Беш йил ичида илк бор кўриниш берган ИШИД етакчиси Абу Бакр ал-Бағдодий нима деди? - BBC News O'zbek\nImage caption Abu Bakr al-Baghdadi has not been seen on video for five years\nЎзини "Исломий Давлат" деб атаган гуруҳ раҳбари Абу Бакр ал-Бағдодий эканига ишонилаётган шахс видеокамера қаршисида мурожаат билан чиқиб, халифаликнинг қўлдан бой берилган ҳудудлари учун ўч олинади, деб айтган.\nШри Ланкада тақиқланган бурқа, рекордни янгилаган «Қасоскорлар» ва Испания парламентига келган радикал ўнгчилар\nДунё, янгиликлар: Ҳажвчи президент Собиқ Иттифоқ давлатларига - Бунинг имкони бор!\nУ сўнгги бор 2014 йили, Сурия ва Ироқ сарҳадлари бўйлаб исломий халифалик ташкил этилганини эълон қилган вақтда, Мосулда кўриниш берган эди.\nКуни кеча ёйинланган видеонинг қачон тасвирга туширилгани номаълум, аммо унда ал-Бағдодий 21 апрел куни Шри Ланкада юз берган қонли ҳужумлар ИШИД қўлидаги сўнгги қароргоҳ бўлмиш Бағуз шаҳарчасининг қулаши эвазига олинган қасос эканини маълум қилган.\nШунингдек, ал-Бағдодий Буркина Фасо ва Малидаги жангарилар ҳам ИШИДга байъат келтирганини билдирган.\nАсл исми Аввад Иброҳим ал-Бадрий бўлмиш ал-Бағдодийнинг сўзларига кўра, жиҳод «золимлар»га қарши курашнинг ягона йўлидир. У 1971 йили Ироқнинг Самарра ҳудудида дунёга келган. Саддам Университетидаги таҳсили чоғида радикал исломий гуруҳларга қўшилиб кетган ва, кейинчалик, Ироқдаги "Ал-Қоида" гуруҳи аъзосига айланган.\nИШИД ўзининг қудрати чўққисига етган вақтларда Ироқ ва Сурия чегарасидаги 88 минг квадрат километр ҳудудни назорат этган. Курдлар етакчилигидаги Сурия Демократик Кучлари шу йилнинг март ойида жангарилар қўлидаги сўнгги жой - Бағуз шаҳарчасини эгаллаб, умри беш йилга чўзилган халифаликнинг тугатилганини эълон қилган эди.\nИндонезия пойтахтни кўчирмоқчи\nҲукумат баёнотига кўра, Индонезия пойтахти Жакарта шаҳридан бошқа ерга кўчирилади. Бунинг асосий сабаби 10 миллиондан ошиқ аҳоли истиқомат қиладиган Жакартанинг шиддат билан чўкиб бораётганидир.\nТадқиқотчиларнинг маълум қилишича, шаҳар ерости сувларидан ҳаддан зиёд фойдаланиш оқибатида пайдо бўлган бўшлиқлар туфайли чўкмоқда. Бундан ташқари мунтазам тошқинлар ҳам пойтахтни кўчиришга мажбур қилаётган сабаблардан бири экани айтилади. Олимлар 2050-йилга қадар шаҳарнинг катта қисмлари бутунлай сув остида қолишини тахмин қилмоқда.\nШунингдек, шаҳар йўлларидаги тирбандликлар яна бир муҳим муаммодир. Мамлакат режалаштириш вазирига кўра, айнан тирбандликлар туфайли Жакарта иқтисодиёти йилига $6.8 миллиард зарар кўрмоқда.\nҚолаверса, айни вақтда Индонезияда ҳукуматни марказсизлаштириш бўйича улкан дастур кетмоқда. Мамлакатнинг асосий бойлиги Жакартада, сиёсий қудрат эса Ява ороли вакиллари қўлида тўпланиб қолган. Ҳозирча пойтахт учун мос ер танланмаган бўлсада, маҳаллий матбуот Борнео оролидаги Палангкарая шаҳрини асосий номзодлардан бири сифатида кўрсатмоқда.\nҲукумат расмийларининг таъкидлашига кўра, пойтахтни кўчиришга 10 йил керак бўлиши мумкин, аммо айрим таҳлилчилар бу режанинг амалга оширилишига ишончсизлик билан қарамоқда.\nНорвегия қирғоқларидан «русларнинг жосус кити» топилди\nФото муаллифлик ҳуқуқи Norsk riksringkasting as\nНорвегиянинг шимолий Ингоя ороли соҳилида камера маҳкамланувчи махсус мослама кийдирилган белуха кити топилди. Мосламадаги ёзувлар унинг Санкт-Петербургдан эканидан дарак берган. Белуха орол яқинидаги қайиқларга қайта-қайта яқинлашавергандан сўнг унда махсус «кийим» борлиги пайқаб қолинган.\nОлимлар бу илмий мақсадларда фойдаланиладиган мослама эмаслигини таъкидламоқда. Ингоя оролидан 415 чақирим нарида Россиянинг Шимолий флоти жойлашган.\nРоссиянинг Қримда дельфинларни ҳарбий топшириқларни бажаришга ўргатувчи маркази борлиги маълум. 2014 йилга қадар Украинага тегишли бўлган ушбу марказда дельфинлар, асосан, жосуслик «санъати»дан сабоқ олади.\nТромсо Университети профессори Аудун Рикардсеннинг айтишича, белухалар дельфин ва қотил китларга ўхшаб, анчайин зийрак ва ақллидир ҳамда уларни итлардек осонгина қўлга ўргатиш мумкин.\nСовуқ Уруш даврида АҚШ Денгиз Кучлари дельфинлар ва денгиз шерларини ҳарбий мақсадларда тайёрловчи дастурни ишлаб чиққан. Ҳайвонлар сувости миналари ва душман ғаввосларини излаб топишга ўргатилган. АҚШ ҳарбийлари Ироқ Уруши давомида Форс Кўрфазини миналардан тозалаш йўлида дельфинлардан фойдаланган.\nЯпония императори тахтни ўғлига бўшатиб бермоқда\nАйни дамда Японияда император Акиҳитонинг тахтдан тушиш маросими бўлиб ўтмоқда.\nТахтни унинг тўнғич ўғли шаҳзода Наруҳито эгалламоқда.\nИмператор Акиҳито сўнгги 200 йил ичида ўз ихтиёри билан тахтдан воз кечган биринчи япон монархига айланди.\nУ, аввалроқ, соғлиқ ва ёш билан боғлиқ муаммолар сабаб тахтни ворис шаҳзодага узатишга қарор қилганини маълум этган эди.\nШаҳзода Наруҳито эртадан бошлаб расман Япония императори мақомини олади.\nЯпон императори ҳеч қандай сиёсий қудратга эга эмас, балки бу шарафли ном миллий бирлик рамзи ўлароқ сақлаб қолинган.\nАйнан Акиҳито халқ билан яқин мулоқот қила бошлаган илк император ва Иккинчи Жаҳон Урушидан сўнг Япония обрўсини тиклашга катта ҳисса қўшган шахс сифатида кўрилади.


Игорь Сергеев 2015 йилги Ўзбекистон чемпионатининг энг яхши тўпурари бўлди\n16:12 / 04.03.2016\nТошкентнинг «Пахтакор» клуби ҳужумчиси Игорь Сергеев ўтган мавсум якунларига кўра Ўзбекистон чемпионатининг энг яхши тўпурари бўлди. Бу ҳақда Ўзбекистон футбол федерацияси матбуот хизмати хабар берган.\nЎзбекистон олимпия (U-23) ҳамда миллий терма жамоаси ҳужумчиси тўпурарлар пойгасида жами 24та гол билан «Қизилқум» ҳужумчиси Баҳриддин Ваҳобовни (21 та гол) ортда қолдирди.\nҚайд этиш жоиз, Игорь Сергеев ўтган мавсум давомида икки маротаба, июнь ҳамда октябрь ойларида чемпионатнинг энг яхши ўйинчиси сифатида эътироф этилган эди. Ўзбекистон миллий терма жамоаси ҳужумчиси учун мазкур соврин фаолиятида биринчиси бўлди.\nЎзбекистон чемпионати–2015 тўпурарлари кучли учлиги:\n1. Игорь Сергеев («Пахтакор») – 24 та гол\n2. Баҳриддин Ваҳобов («Қизилқум») – 21 та гол\n3. Санжар Шоаҳмедов («Локомотив») – 14 та гол


Расулуллоҳ соллаллоҳу алайҳи васалламга муҳаббатимизни қандай зиёда қиламиз? | Siyrat.uz\n20:45 Ноябрь 21, 2013\nРасулуллоҳ соллаллоҳу алайҳи васалламга бўлган муҳаббатнинг қуввати мусулмоннинг иймонига боғлиқ. Мусулмоннинг иймон нури қанчалик зиёда бўлса, Расулуллоҳ соллаллоҳу алайҳи васалламга нисбатан муҳаббати ҳам шунчалик зиёда бўлади. Ана шунда унинг Расулуллоҳ соллаллоҳу алайҳи васалламга бўлган муҳаббати ибодат ва қурбатга айланади. Дарҳақиқат, шариат Пайғамбаримиз соллаллоҳу алайҳи васалламни севишни вожиб амаллардан қилиб қўйган.\nعن أنس قال : قال النبي صلى الله عليه وسلم : » لا يؤمن أحدكم حتى أكون أحب إليه من والده وولده والناس أجمعين » (رواه البخاري ومسلم)\nАнас розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Сизлардан бирортангиз мен унга ота-онаси, болалари ва барча инсонлардан кўра суюклироқ бўлмагунимча комил мўмин бўлолмайди», дедилар» (Бухорий ва Муслим ривоятлари).\nРасулуллоҳ соллаллоҳу алайҳи васалламга бўлган муҳаббатни пайдо қиладиган омиллар:\n1. Пайғамбаримиз соллаллоҳу алайҳи васаллам Аллоҳ таоло томонидан юборилган элчидирлар. Аллоҳ таоло Пайғамбаримизни Ўзининг динини инсонларга етказиш учун танлаб олди. Аллоҳ таоло Расулуллоҳ соллаллоҳу алайҳи васалламни яхши кўргани ва у Зотдан рози бўлгани учун Пайғамбар қилиб танлади. Агар Аллоҳ таоло у Зотдан рози бўлмаганида, асло Пайғамбар қилиб олмаган бўлар эди. Биз Аллоҳ таоло яхши кўрган Зотни яхши кўришимиз ва рози бўлган Зотдан рози бўлишимиз лозим.\nعن جندب قال : سمعت النبي صلى الله عليه وسلم قبل أن يموت بخمس وهو يقول : » إني أبرأ إلى الله أن يكون لي منكم خليل فإن الله تعالى قد اتخذني خليلاً كما اتخذ إبراهيم خليلا ولو كنت متخذاً من أمتي خليلاً لاتخذت أبا بكر خليلاً » (رواه مسلم)\n«Набий соллаллоҳу алайҳи васалламнинг ўлимларидан беш кун олдин: «Мен ораларингизда халилим борлигидан Аллоҳнинг ҳузурида ўзимни поклайман. Чунки Аллоҳ таоло Ўзига худди Иброҳимни халил қилганидек, мени ҳам халил қилиб олди. Агар умматимдан халил оладиган бўлсам, Абу Бакрни халил қилиб олган бўлар эдим», дедилар.\n2. Биз Расулуллоҳ соллаллоҳу алайҳи васалламнинг Аллоҳ таоло томонидан берилган мартабаларини билишимиз керак. Чунки у Зот соллаллоҳу алайҳи васаллам инсон зотининг энг афзалидирлар.\nعن أبي هريرة قال : قال رسول الله صلى الله عليه وسلم : » أنا سيد ولد آدم يوم القيامة وأول من ينشق عنه القبر وأول شافع وأول مشفع » (رواه مسلم)\n«Расулуллоҳ соллаллоҳу алайҳи васаллам: «Мен қиёмат куни одамзотнинг саййиди бўламан. Қабрдан биринчи тириладиган ҳам ўзим бўламан. Биринчи шафоатчи ва биринчи шафоат қилинган ҳам мен бўламан»(Муслим ривояти).\n3. Билишимиз керакки, Расулуллоҳ соллаллоҳу алайҳи васаллам бизга дин етиб келиши учун жуда кўп машаққатларни бошларидан кечирганлар. Дарҳақиқат, Аллоҳ таолога ҳамдлар бўлсинким, дин бизгача етиб келди. Лекин Расулуллоҳ соллаллоҳу алайҳи васалламга азиятлар етказишди, уришди, ҳақоратлар қилишди, у Зотдан яқинлари воз кечди, у Зотни мажнунликда, ёлғончиликда ва сеҳргарликда айблашди. У Зот дин бизгача етиб келиши учун динни ҳимоя қилиш йўлида душманлари билан урушдилар ҳам. Натижада, у Зотни аҳллари, мол дунёлари ва диёрларидан чиқариб юбордилар. Мана шуларни барчамиз яхши билишимиз керак.\n4. Саҳобаларга эргашишимиз, юрган йўлларидан юришимиз керак. Чунки уларнинг Расулуллоҳ соллаллоҳу алайҳи васалламга бўлган муҳаббатлари бемисл бўлган. Улар Расулуллоҳни мол-дунёлари, фарзандлари, ҳатто ўзларидан ҳам кўпроқ яхши кўрганлар. Қуйида келадиган ривоят сўзимизнинг далилидир:\nعن أنس قال : » لقد رأيت رسول الله صلى الله عليه وسلم والحلاق يحلقه وأطاف به أصحابه فما يريدون أن تقع شعرة إلا في يد رجل » (رواه مسلم)\n«Мен Расулуллоҳ соллаллоҳу алайҳи васалламни ҳамда у Зотнинг сочларини олаётган сартарошни кўрдим. У Зотнинг атрофларида саҳобалар айланиб юрардилар. Уларнинг бундай юришларининг сабаби, соч бирор кишининг қўлига тушиши эди» (Муслим ривояти).\n5. Сўзда ва амалда Расулуллоҳ соллаллоҳу алайҳи васалламнинг суннатларига эргашиш. У Зотнинг суннатлари ҳаётимизнинг барчасида дастур бўлмоғи ҳамда у Зотнинг сўзлари барча сўздан, буйруқлари барча буйруқлардан устун бўлиши даркор. Кейин эса саҳобаи киромларнинг ақидаларига, ундан кейин тобеъинлар, улардан сўнг эса аҳли сунна вал жамоадан иборат бўлган бугунги кунимизгача уларнинг йўлларини тутганларнинг ақидаларига эргашиш лозимдир.\nАллоҳ таоло барчамизни Расулуллоҳ соллаллоҳу алайҳи васалламга нисбатан муҳаббатли бўлишимизни ва у Зотни ҳаммамизга фарзандларимиз, ота-оналаримиз, аҳли оилаларимиз ва ўзимиздан ҳам суюклироқ қилишини дуо қилиб қоламиз, омийн.\nАввалги мақолаФил воқеаси\nКейинги мақола Лондонда туғилаётган болаларнинг кўпчилиги «Муҳаммад» исми билан номланмоқда


Самарқандда қадимий Афросиёб шаҳарчаси ёнида бизнес-маҳалла пайдо бўлади / Янгиликлар, фикрлар, воқеалар | Ўзбекистон\n20 мая 2020 38 0\nСамарқандда қадимий Афросиёб шаҳарчаси ёнида бизнес-маҳалла пайдо бўлади\nСамарқанд вилояти Қурилиш бош бошқармаси “Сиёб” табиат-сайр боғининг ландшафт дизайни концепциясини яратиш бўйича дизайнер-лойиҳачилар учун ижодий танловга якун ясади. Танлов вилоят ҳокимлигининг ташаббуси бўйича ўтказилди, дея қайд этади “Самарқандский вестник” нашри.\nНашр маълумотларига кўра, танловда нафақат ўзбекистонлик, балки Қозоғистон ва Германиядан ҳам дизайнерлар қатнашган.\nОвоз бериш натижасида Тошкент архитектура-қурилиш институтининг магистранти Феруз Субхонов ғолиб деб топилди. Иккинчи ўринни Master Design компаниясининг вакили Фарҳод Мусоқов, учинчи ўринни эса Envicon Ўзбекистон-Қозоғистон қўшма компанияси эгаллади.\nФеруз Субхонов тақдим этган концепция тўртта лойиҳалаштириладиган зонани ўз ичига олади: велосипед йўлига эга дам олиш зонаси, бизнес-маҳалла, топиар-боғ ва эко-этно боғ.\n«Ўз ишимда асосий эътиборни ландшафт дизайнига қаратишга ҳаракат қилдим, уни амалга оширишда ктальпа, тут, чинор, мажнунтол, кипарис каби дарахтларни жуда кўп миқдорда экиш режалаштирилган. Концепция маҳаллий ҳудуд тарихини сақлаш бўйича ЮНЕСКО талабларига мувофиқ бўлишни кўзда тутади. Лойиҳанинг “эко/этно қисмида” қурилиши кўзда тутилган бизнес-маҳалла биноларининг фасадларида экологик материаллар ва миллий элементлардан фойдаланишга урғу бердим», - дейди Субхонов.\nВилоят ҳокимлиги матбуот хизматининг маълумотларига кўра, Афросиёб ҳудудидаги “Сиёб” табиат-сайр боғи бош режасини ишлаб чиқишда танловнинг учта ғолиби концепциясидан фойдаланилади.


АҚШ Покистондан ҳаракат кутмоқда\n- АҚШ экстремизмга қарши курашда Покистондан кўпроқ сай-ҳаракат кутмоқда,-дея баёнот берди АҚШ Давлат котиби Ҳиллари Клинтон.\nАҚШ телеканалларидан бирига интервю берган Клинтон хоним Покистоннинг терроризм ва экстремизга қарши кураш борасида ўз зиммасига олган мажбуриятларни бажаришида ижобий ўзгаришлар кўраётганини таъкидлади.\nАҚШ Давлат котиби, шунингдек, агар яқинда Ню Йорк марказини портлатишга бўлган уриниш ортида покистонлик экстремистларнинг тургани аниқлангудек бўлса, бунинг салбий оқибатларидан огоҳлантирди.\nНю Йоркдаги воқеага алоқадорликда гумон қилинган асли покистонлик бўлган АҚШ фуқароси қўлга олинди. Терговчилар ушбу шахснинг Покистондаги толиблар ёки бошқа экстремистик гуруҳларга алоқаси борлигини тахмин қилмоқдалар.


Картошка 4000, пиёз 4200 сўм… — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/Картошка 4000, пиёз 4200 сўм...\nЎтган йили май ойида Сурхондарёда бир кило пиёзни 100, картошкани эса 250 сўмдан сота олмай юрган деҳқоннинг ҳолини кўрган одам деҳқончиликдан кўнгли қолиб кетган бўлса ажаб эмас. Даладаги картошкаю пиёзнинг ҳисобини ҳеч ким билмайди, чунки биронта ташкилот аҳолининг томорқасида нима экиладию, қанча ҳосил олинишини ҳисобламайди. Оқибатда Сурхондарёдан Тошкентга «оқиб» кетаётган «КАМАЗ»ларни кўриб ақлинг шошади. Хўш, унда нега Сурхондарёда картошка 4000 сўмга, пиёз эса унданда ошиб кетди? Бу ҳам ҳеч кимни қизиқтирмайди. Аввал Сурхондарёдан Тошкентга «оққан» «КАМАЗ» энди тескари тарафга қайтади, юк ўша-ўша: картошка, пиёз.\nСурхондарёликлар етиштирган пиёзнинг бир қопига бир баклашка «кола» берарди, Сурхондарёга келаётган пиёзнинг бир ярим килосига бир баклашка «кола» беради. Тадбиркор одам шу пиёни сақлаб қўйса пул бўладику дейиши мумкин. Пиёзни сақлаш учун чўнтакда пул бўлиши керак, деҳқон эса бир сўм бўлсаям эртароқ пул бўлсин дейди. Тошкентга Сурхондарёдан битта юк машинаси камида 2 миллион билан боради, бу эса нақд 20 тонна пиёз дегани, яъни пиёзнинг пули йўл кирасига етмайди.\nБу йил 1 кило уруғлик картошка Сурхондарё бозорларида 4000 сўмдан сотилди. Бу уруғнинг қандай уруғ эканлигига ҳеч ким кафолат бермайди. Уруғлик картошкани ҳар ким олиб келиб сотаверадида. Деҳқон фақат Худо деб экади. Худо деб ишлайди, бошқа иложиям йўқ.\nБиз ҳам Худо деб кутамиз, бизнинг ҳам бошқа иложимиз йўқ, ишқилиб картошка, пиёз пул бўлсин-деҳқон тўйса ҳамма тўяди. Ҳаммамиз деҳқонмизда.


Женнифер Лопес Марокашда икки йилга озодликдан маҳрум этилиши мумкин\n18:02 / 07.06.2015\nАҚШлик қўшиқчи ва актриса Женнифер Лопес Марокашда “жамоат тартибини бузганлиги” учун бу мамлакатда бир ойдан 2 йилгача озодликдан маҳрум этиш билан жазоланиши мумкин. Бу ҳақда TMZ портали хабар бермоқда.\nЛопес ва унинг промоутери устидан “жамоат тартибини бузгани, аёл шаънига доғ туширгани ва ҳурматсизлик қилгани” учун судга даъво аризаси топширилган.\nЖорий йилда қўшиқчининг шоуси Марокаш миллий телевидениеси орқали намойиш этилган. Концерт қўшиқчи учун одатий алфозда бўлиб ўтган: қўшиқчи кўп сондаги очиқча рақслар ва танага ёпишиб турувчи кийимлардан фойдаланган.\nАввалроқ Лопес Марокашда шундай шоу билан иштирок этганди, бироқ унинг концерти Марокаш телевидениеси орқали намойиш этилмаган эди.


Келинга ўзига тегишли мол-мулклари олиб берилди\nҲокимлик янгиликлари / 2022-03-03\nЭр-хотин биргаликдаги турмуши давомида ортирилган мулкларини бўлиш, шунингдек келин ўзига тегишли мол-мулкларини олишда келиб чиқадиган низолар Ўзбекистон Республикасининг Оила кодекси билан тартибга солинади.\nСудга даъвогар яъни келин А. ўзига тегишли бўлган мол-мулкларини жавобгар Б. дан олиб бериш ҳақида даъво қилган.\nСудда ушбу даъво талаби белгиланган тартибда тарафларнинг иштирокида мазмунан кўрилиб, жавобгар Б.дан даъвогар яъни келин А.га ўзига тегишли бўлган 1)1 дона 12 талик кондиционер ёки 4.500.000 сўм, 2)1 дона кир мошина ёки 1.200.000 сўм, 3)1 дона (пилисос) чангютгич ёки 800.000 сўм, 4)1 дона утюк ёки 250.000 сўм, 5)1 дона утюк стол ёки 200.000 сўм, 6)1 дона тюрма спалний ёки 800.000 сўм, 7)1 дона шифонер ёки 1.000.000 сўм, 8)3 та хона дераза ва эшик пардаси ёки 3.000.000 сўм, 9)1 катта гилам ёки 500.000 сўм, 10)2 дона майда гилам ёки 800.000 сўм, 11)1 дона сандиқ ёки 500.000, 12)2 дона шкаф ёки 400.000 сўм, 13)1 дона спалний диван 2 кишилик ёки 400.000 сўм, 14)1 дона термос ёки 100.000 сўм, 15)10 дона коса ёки 60.000 сўм, 16)10 дона пиёла ёки 50.000 сўм, 17)9 дона патнис ёки 270.000 сўм, 18)2 дона чойнак ёки 100.000 сўм 19)3 дона катта кўрпа ёки 450.000 сўм, 20)10 дона катта ёстиқ ёки 300.000 сўм, 21)25 дона кичик ёстиқ ёки 750.000 сўм, 22)20 дона майда кўрпа ёки 4.000.000 сўм, 23) 1 дона вилосипед ёки 200.000 сўм, 24) 1 дона майда вилосипед ёки 100.00 сўмлик жами 15 турдаги мол-мулклар олиб берилиши таъминланди.\nҚумқўрғон туманлараро суди раиси У.А.Мамадиев\nҚумқўрғон туманидаги 11-сонли АФЧЎИМИнинг 11-синф ўқувчилари ТерДУнинг математика, физика ва тарих факултетларида ҳамда АРМ биносида бўлиб қайтишди.\nЎқувчилар ОТМнинг моддий техник базаси, лабораторияларда ўтказилаётган тажрибалар билан танишиб, оптика физикаси лабораториясида бевосита амалий тажриба ўтказдилар.\nШунингдек, IT технологиялар соҳасида таълим жараёнларининг ташкил қилиниши ва қўлга киритилаётган ютуқлар ҳақида маълумотларга эга бўлдилар. "Қатағон қурбонлари хотираси" музейидаги экспонатларни кўздан кечирдилар.\nТарих факултети декани Х. Холмўминов ва бошқа профессор-ўқитувчилар билан учрашув ўқувчиларда катта таассурот қолдирди.\nҚУМҚЎРҒОНДА ЧИГИТ ЭКИШ БОШЛАНДИ\nҚумқўрғон тумани Ш.Мирзаев ҳудуди, “Феруз Акмалович”фермер хўжалиги дала майдонида чигит экишга бағишланган илмий-амалий семинар бўлиб ўтди.\nУнда вилоят ҳокимининг ўринбосари У.Туропов, туман ҳокими Р.Гаппаров, аграном мутахассислар, соҳанинг фахрий устозлари, қишлоқ ва сув хўжалигига алоқадор масъуллар иштирок этди.\nТуманда 2022 йил пахта хосили учун 7952 га майдонга “Беш қаҳрамон”, “Бухоро 102” навларини экиш режалаштирилган. Бу йил Сурхондарёга баҳорнинг эрта келишини, иқлим шароитини, инобатга олган ҳолда чигитни мақбул муддатларда, тез ва сифатли экиб, ўндириб олиш мўл ҳосил етиштиришда ўз самараларини беради.\nСеминарда сўзга чиққан соҳанинг тажрибали мутахассислари ва олимлар ана шу ҳақда фикр юритди. Мутасаддиларга чигит экишни қисқа муддатларда ва сифатли якунлаш, чигит экиш сеялкаларни ростлаш, ерни экишга тайёрлаш каби муҳим масалалар бўйича тавсиялар берилди.\nЗУККО КИТОБХОН КЎРИК ТАНЛОВИ БЎЛИБ ЎТДИ\nҚумқўрғон тумани Боғаро маҳалласида Пиризидентимизнинг беш муҳим ташаббусининг ижроси юзасидан "Зукко китобхон" кўрик танлови бўлиб ўтди. Ғолибларга ўзбек адабиёти етук намоёндаларининг ҳамда жахон адабиётининг атоқли ёзувчиларининг китоблари совға қилинди.\nСЕКТОР РАҲБАРИ ВА ЁШЛАР УЧРАШУВИ ЎТКАЗИЛДИ\nҲокимлик янгиликлари / 2022-03-02\nҚумқўрғон тумани 2-сектор ҳудуди Дўстлик маҳалласида “Сектор раҳбари ва ёшлар учрашуви” ўтказилди. Дўстлик ва Нефтчилар маҳалласи ёшларининг муаммолари туман прокурори Ш.Акромов томонидан тинглади.\nУчрашувда туман прокурори ёшлар олдига қўйган мақсадларига эришишлари учун амалий ёрдам сўраб қилинган мурожаатларнинг баъзилари шу ернинг ўзида ҳал қилинди.\nҚолган мурожаатлар ҳам ижобий ечим қилиш мақсадида тегишли ташкилотларга йўналтирилди.


Азиз Ибрагимов: ЕЧЛда ўйнайдиган жамоани рад этиб бўлмайди\n3 ноябрь, 2017, 00:20\nАйни вақтда Латвиянинг “Спартак” клубида фаолиятини давом эттираётган ҳамюртимиз Азиз Ибрагимов SPORTS.uz интернет ахборот порталига интервью берди. Фаолиятининг катта қисмини ҳорижда олиб бораётган Азиз Ибрагимов суҳбат давомида Латвияга бориб қолиши, ушбу чемпионат ҳақида, терма жамоамизнинг ЖЧ-2018 саралашидаги натижасига баҳо берди ва бундан ташқари ЎФФ томонидан олиб борилаётган ислоҳотларни тўла қўллаб-қувватлашини билдирди.\nАзиз Ибрагимов Латвия чемпиони!\nБиринчи навбатда, Латвияга бориб қолишингиз қай тарзда рўй берди. Чунки, ўзбек футболчилари учун бу мамлакат чемпионати бироз нотанишдир?\n- Бу нарса агентлар орқали рўй берди. Вадим исмли агентим Латвиянинг “Спартак” жамоасидан қизиқиш бўлаётганини айтди. Шу вақтда юрмалаликлар чемпионатда биринчи ўринда бораётган эди ва қолаверса, ЕЧЛ саралашида ўйнар эди. Шу боисдан ҳам айнан “Спартак” варианти маъқул келди. Бу ерга чемпион бўлиш учун келган эдим. Мана, шукрки, ўз ниятимга эришдим.\nУшбу чемпионлик сизнинг фаолиятингизда иккинчиси саналади…\n- Словакия чемпионатида “Слован” сафида 2008/09 йилги мавсумда чемпион бўлган эдим. Дарҳақиқат, бу менинг иккинчи “олтиним” бўлди. Албатта, ҳар бир чемпионликни ўзига яраша қувончли онлари бўлади ва бу онларни сўз билан таърифлаш қийин. 2009 йилда ёшроқ бўлганман. Ҳозир 31 ёшдаман ва бу чемпионлик бошқача бўлди.\nУ ерга иккинчи даврада бориб қўшилдингиз, бироқ бу чемпионатни таърифлаш учун етарли вақт саналади. Олий лигамиз билан Латвия чемпионатининг қандай фарқи бор?\n- Латвия чемпионати? Олдин ўйнаган чемпионатларим – Чехия, Словакия чемпионатларига ўхшаб кетади. Яккакурашларга бой, жисмоний тайёргарликка кўп эътибор берилади. Бизда эса асосан техник футболга асосланган ўйин намойиш этилади. Шу жиҳатлари билан ажралиб туради.\nЛатвия, Словакия, Чехия - қайси чемпионат кучлироқ\n- Булар орасида Чехия чемпионати кучлироқ деб ўйлайман.\nЕЧЛда жамоангизга нима етишмади деб ўйлайсиз?\n- Менимча, тажриба етишмади деб ўйлайман. Негаки, ўз майдонимизда 0:1 ҳисобида мағлуб бўлиб, меҳмонда 1:1 ҳисобида дуранг ўйнадик. Ҳеч бўлмаганда, уйда 0:0 ўйнаганимизда ҳам шу натижа билан кейинги босқичга чиқа олардик. “Астана”га қарши ўйинларда жамоамизга тажриба етишмади.\nЛатвиядаги инфратузилма, медиа учун шароитлар, ҳақида батафсил айтсангиз.\n- У ердаги аксарият стадионлар янги экан. Фақат Риганинг “Сконто” жамоаси ўйнайдиган стадион эскироқ экан. Медиа, журналистларга яратилган шароитлар УEФА талабларига тўла жавоб беради.\nМавсум ҳам якунига етмоқда. Кейинги мавсум ҳам "Спартак"да қоласизми?\n- Мавсум ҳам тугади. Куни кеча клуб президенти билан учрашдим. У жамоада қолишимни истамоқда. Лекин мен ҳозирча барча саволларга таътилдан сўнг жавоб беришимни айтдим. Бироқ ўзимни ҳам бу жамоада қолиш ниятим бор. Чунки келгуси мавсумда ҳам клуб ЕЧЛда ўйнайди.\nЖЧ-2018 саралашида терма жамоамизга нима етишмади деб ўйлайсиз?\n- Менимча, термамизга “янги қон” етишмади. Фикримча, мағлубиятга учралган баҳслардан сўнг, ўша ўйинларда бўш ўйин кўрсатган футболчиларнинг ўрнига бошқа ўйинчиларни синаб кўриш керак эди, деб ўйлайман. Мураббий ҳам бундан хулоса қилиши керак эди. Чунки, бутун саралаш цикли давомида бир таркиб майдонга туширилди. Сабаб шу деб ўйлайман.\nФутболимиздаги ислоҳотларни кузатиб боряпсизми? Уларни қандай баҳолаган бўлардингиз?\n- Албатта кузатиб бораман. Ижтимоий тармоқлар ва интернет ОАВ орқали кузатиб бораман. Ўзгаришлардан хабарим бор. Футбол кундан кунга ўсиб бормоқда. У бир жойда туриб қолаётгани йўқ. Ёш болакай ҳам, аста-секинлик билан ўсиб боргани каби, миллионлар ўйини ҳам ўзгариб бормоқда.\nОлий лигада 12 та жамоа қатнашиши ҳам яхши деб ўйлайман. Рақобат ўсади, деб ҳисоблайман. Бунда нафақат жамоалар ўртасидаги, балки, футболчилар орасида ҳам кучли рақобат бўлади.\nСизнинг позициянгизда Ўзбекистонда ва жаҳон футболидаги энг яхшиси сифатида кимни эътироф этган бўлар эдингиз?\n- Биласизми, футболда позицияларим кўп. “Бухоро”да ҳужум ортида, “Спартак”да бошида ҳужумда ўйнадим, кейин чап ва ўнг қанот ярим ҳимоячиси сифатида тўп тепдим. Сўнгги баҳсда эса ўнга қанот ҳимоясида ўйнадим. Мураббийнинг ишончини оқлаган бўлсам керак, ҳар холда 90 дақиқа тўп сурдим.\nЖаҳон футболидан эса Зинедин Зидан, Луис Лима Роналдолар ёқади. Ҳозирги кунда эса Тони Крооснинг ўйинларини кузатиб бораман.\nШаҳзод Холбоев суҳбатлашди


Asosiy > Yangiliklar > Гулистон туманида “Болажон”…\nЖорий йилнинг 7 май куни хусусий тадбиркор Солиева Дилрабо томонидан ДАТ “Асака банк” вилоят филиалидан олинган 3 млрд. сўм имтиёзли кредит ҳисобига туман марказида барча қулайликларга эга “Болажон” давлат-хусусий шерикчилик асосидаги нодавлат мактабгача таълим муассасасининг очилиш маросими бўлиб ўтди.\nТадбирда вилоят ҳокими ўринбосари Ж.Ибрахимов, вилоят мактабгача таълим бошқармаси бошлиғи А.Турдибоев, туман сектор раҳбарлари, нуронийлар, оммавий ахборот воситалари вакиллари иштирок этди. Ушбу мактабгача таълим муассасасида 4 та гуруҳда 100 нафар болажонларга таълим-тарбия беришади. Мазкур мактабгача таълим муассасасининг фойдаланишга топширилиши ҳисобига 25 нафар фуқароларнинг бандлиги таъминланади.\nТадбирда вилоят ҳокими ўринбосари Ж.Ибрахимов сўзга чиқиб, барчани янги барпо этилган мажмуанинг очилиши билан самимий қутлади.\nБарпо этилган мактабгача таълим муассасасида кутубхона, маънавият хонаси, ошхона, спорт, мусиқа ва гимнастика зали мавжуд бўлиб, замонавий юмшоқ мебель, турли хил ўйинчоқлар, мусиқа асбоблари билан жиҳозланган. Шунингдек, муассаса ҳовлисида кичик боғ, болалар ўйин майдони, болалар учун ёзги бассейн ва турли аттракционлар ўрнатилган. Йиғилганлар янги барпо этилган мактабгача таълим муассасасида яратилган шарт-шароитлар билан яқиндан танишишди.\nМуҳтарам юртбошимизнинг ёшларга бўлган алоҳида эътибори, яратиб берган имкониятлари натижасида вилоятмизнинг барча ҳудудларида бундай давлат хусусий шерикчилик асосида қурилаётган мактабгача таълим муассасалар сони кундан-кунга ортиб бормоқда.


Қўрқув ва ваҳимага тушмаслик, эҳтиёткорликни намоён қилиш, кўтаринки руҳни йўқотмаслик лозим - zarnews.uz\nҚўрқув ва ваҳимага тушмаслик, эҳтиёткорликни намоён қилиш, кўтаринки руҳни йўқотмаслик лозим\nҲозирги кунда бутун дунё жамоатчилиги диққат марказида COVID-19 пандемияси хавфи турибди. Жаҳон соғлиқни сақлаш ташкилоти (ЖССТ) Бош директори жорий йилнинг 11 мартида тарихда дунё илк бор коронавирус инфекцияси пандемиясига дуч келди, дея эълон қилди.\nПандемия нима дегани? Пандемия бу жуда катта ҳудудга тарқалган, кўплаб одамларнинг ҳаётига хавф соладиган, тез юқадиган касаллик ҳолатидир. Соғлиқни сақлаш соҳаси мутахассислари ва тегишли экспертларнинг фикрига кўра, ҳозир дунё бўйлаб авж олган коронавирус касаллиги инсоният тарихидаги кейинги юз йилликда учраган энг хавфли эпидемиялардан биридир.\nБарча давлатлар касаллик тарқалишининг олдини олишга жиддий эътибор қаратмоқда. Коронавирус инфекцияси тарқалишига қарши курашда қатъий чоралар кўрилмоқда. Инсонларнинг ҳаракатланишига чекловлар киритиш ва корхоналар фаолиятини тўхтатиш, карантин ҳолати эълон қилиш, қуруқлик, денгиз ва ҳаво чегараларини ёпиш, халқаро қатновларни тўхтатиш, одамларнинг оммавий тўпланишига йўл қўймаслик ва бошқалар ана шулар сирасидандир.\nБугун дунёнинг деярли барча минтақаларида миллионлаб одамлар ўзларининг турмуш тарзи тубдан ўзгариб кетганига гувоҳ бўлиб турибди. Юзага келган вазиятда вирус тарқалишини камайтириш ва унинг олдини олиш учун барча давлатлар томонидан қатъий чора-тадбирлар кўрилиши талаб этилади. Бу хавфли касалликни енгиш йўлида давлат органлари ва соғлиқни сақлаш тизимлари томонидан кўрилаётган тадбирларда аҳолининг барча қатламлари ва кенг жамоатчиликнинг фаол иштирок этиши жуда муҳим.\nКоронавирус пандемияси дунё бўйлаб таҳдид солиб турган бир пайтда давлатимиз раҳбари ва ҳукуматимиз томонидан офатдан халқимизни асраш бўйича ва инфекция кириб келиши ҳамда тарқалишининг олдини олиш борасида тезкор, таъсирчан, қатъий чоралар кўрилмоқда. Хусусан, касаллик аниқланган илк кунданоқ барча таълим ва диний муассасалар фаолияти, халқаро ва ички жамоат транспортлари қатнови тўхтатилди. Автотранспорт чекловлари ўрнатилди, озиқ-овқат дўконлари ва дорихоналардан бошқа савдо объектларининг фаолияти тўхтатилиб, кўплаб ташкилотларда ходимлар меҳнат таътилига чиқарилди ёки масофавий ишлаш тартибига ўтказилди. Коронавирус инфекциясига чалинган беморларнинг соғайиб кетиши учун уларга ЖССТ тавсиялари асосида ва халқаро стандартлар бўйича тезкор ва сифатли тиббий хизмат кўрсатилмоқда.\nАйни кунларда барча куч ва воситалар, маблағ ва ресурслар коронавирус эпидемияси кенг тарқалишининг олдини олиш, вирус билан касалланганларни талафотсиз соғайтириш, бутун мамлакатнинг санитария-эпидемиология ҳолатини барқарорлаштиришга йўналтирилган. Президентимиз коронавирус инфекцияси тарқалишига қарши курашишни кучайтириш масалаларига бағишланган видеоселектор йиғилишида таъкидлаганидек: “Давлат томонидан кўрилаётган чоралар одамларимизнинг касалликни юқтириб олиш эҳтимолини имкон қадар чегаралаш, вирусли инфекциянинг тарқалишини жиловлашга қаратилган”. Соғлиқни сақлаш тизимини яхшилаш, инсонларни соғломлаштириш ва соғлом муҳитни яратиш, соғлом авлодни тарбиялаш учун зарур шароитларни шакллантириш ва профилактик тиббиётни ривожлантиришга йўналтирилган кенг қамровли ислоҳотлар бугунги кунда ва келгусида Ўзбекистон сиёсий кун тарибида турган бош масалалардан бири бўлиб қолмоқда.\nCOVID-19 тарқалишининг олдини олиш ва тўхтатишга йўналтирилган мислсиз чора-тадбирлар, гарчи, катта ижтимоий ва иқтисодий сарф-харажатлар ҳисобига бўлса-да, вақтдан ютиш ва соғлиқни сақлаш тизими зиммасига тушаётган юкни камайтиришга ёрдам беради. Пандемиянинг эълон қилиниши – истисносиз барча мамлакатларга қаратилган янги вирусга қарши курашдаги энг фаол ва қатъий ҳаракатларга чорловдир. Ушбу ҳаракатлар бутун жамият ва барча давлат бошқаруви секторлари саъй-ҳаракатлари билан амалга оширилиши лозим. Умумий хавфни енгиб ўтиш учун биз иродали ва қатъиятли бўлишимиз талаб этилмоқда.\nЖаҳон ҳамжамиятининг нуфузли ташкилотлари раҳбарлари карантин қоидалари – сўзсиз амал қилиниши лозим бўлган энг катта зарурат эканлигини таъкидламоқда ва уни бузмаслик юзасидан тинмасдан оммага мурожаат қилмоқда. Дунёда вазиятнинг кескин тус олаётганини ва карантин қоидаларига амал қилишнинг қай даражада муҳим эканини яна бир бор эслатиб қўйиш учун ҳам мазкур мурожаат ва чорловлардан айримларини келтириб ўтиш мумкин.\nВақти келиб COVID-19 пандемияси чўққисига чиқади ва пасая бошлайди. Бироқ биз ҳозирча унинг тарқалишини тўхтатишимиз ва одамларни ҳимоя қилишимиз керак. БМТ Бош котиби Антониу Гутерришнинг ва ЖССТ бош директори Тедрос Гебрейесуснинг чақириғи шундай жарангламоқда. Улар вирус устидан ғалаба қозониш учун жамоатчиликнинг мислсиз саъй-ҳаракатлари талаб қилиниши ҳақида огоҳлантириб келмоқда.\nБизнинг авлод мисли кўрилмаган хавфга дуч келди. Одамларнинг ташвишга тушганлари ва саросимада эканликларининг ҳайрон қоладиган жойи йўқ. “Айниқса, ҳимояга муҳтож ҳолатдаги кимсалар – кексалар ва олдиндан касал бўлиб келган кишилар, зарур тиббий ёрдам олиш имконияти йўқлар ва камбағалликда ёки жамиятнинг эътиборидан четда кун кечирувчилар азият чекмоқда”, дея таъкидлади БМТ Бош котиби Антониу Гутерриш.\nБиз вируснинг тарқалишини тўхтатишимиз ва бир-биримиз ҳақимизда қайғуришимиз керак. “Биз ваҳимага тушмаслигимиз, бунинг ўрнига эҳтиёткорлик намойиш қилишимиз керак. Иллатга қарши биз илмий маълумотларни, қурқувга қарши эса далилларни қўйишимиз керак”, дея оқилона мулоҳаза юритишга чақиради Антониу Гутерриш.\nБМТ Бош котиби COVID-19 тарқалиши пандемия дея эътироф этилганига қарамасдан, уни назорат қилиш мумкин деб ҳисоблайди. Айни пайтда у бунинг учун шахсий, маҳаллий ва халқаро даражада саъй-ҳаракатлар талаб этилишидан огоҳлантирди.\nЖССТ бош директори Тедрос Гебрейесус 50 мамлакат Соғлиқни сақлаш вазирлари билан онлайн-кенгаш натижасида вирусни эрта аниқлаш ва диагноз тасдиқланган кишиларни ажратиб қўйиш, касаллар билан алоқага киришган шахсларни кузатиш ва уларни карантинга олиш, шунингдек, даволаш самарадорлигини ошириш белгиланганлиги ҳамда бундан ташқари, аҳоли билан доимий алоқа ўрнатиш ҳам ўта муҳим, бу ҳукуматга ишончни мустаҳкамлаш ва фуқароларни эпидемияга қарши курашга сафарбар қилишга ёрдам беришини таъкидлаб ўтди. Тедрос Гебрейесус Сингапур Соғлиқни сақлаш вазирининг “Биз энди курашнинг бошланишидамиз. Хотиржамликни сақлашимиз, бирлашишимиз ва ўзаро келишиб ҳаракат қилишимиз керак”, деган сўзларидан иқтибос келтириб ўтди.\nЖССТ Тинч океани Ғарбий қисми мамлакатлари Минтақавий бюроси директори Такеши Касаининг (Takeshi Kasai) Тинч океан Ғарбий қисми мамлакатларидаги COVID-19 билан боғлиқ вазият ҳақидаги мурожаатида “Энг асосий хулоса – ушбу эпидемияни тўхтатиш мумкин. Бугун Хитойда илк маротаба маҳаллий даражада инфекция билан зарарланиш ҳолати қайд этилмади. Шунга қарамай, мамлакат соғлиқни сақлаш органлари барибир вируснинг мамлакатга четдан кириб келиши ҳолатларини аниқладилар ва қайд этдилар. Ҳолбуки, ўтган ойда эпидемия авжига чиққанида мамлакатда кунига 3800 та инфекция билан зарарланишнинг янги ҳолатлари қайд этилган эди. Худди шундай йўсинда Корея Республикаси, Япония ва Сингапур ҳам эпидемия суръатларини пасайтиришга муваффақ бўлди ва сўнгги ҳафталарда касалланиш ҳолларининг кундалик қайд этилиши кўрсаткичлари анча паст эканлиги ҳақида хабар бермоқда”, деб таъкидлаб ўтилган.\nЖССТнинг Европа минтақавий бюроси директори Ханс Клюгенинг матбуот учун берган баёнотида “Вирус тарқалишининг олдини олиш ва тўхтатишга қаратилган мислсиз чоралар вақтдан ютишга ва келгусидаги ҳаракатларимизга тайёргарлик кўришга имкон беради. Бундай вазиятда биз кўтаринкилик руҳини сақлашимиз, ўзимизнинг жисмоний ва руҳий саломатлигимиз ҳақида ғамхўрлик қилишимиз керак – биз учун ягона йўл шудир. Айни пайтда руҳий зўриқиш, хавотир, қўрқув – инқироз ҳолатида табиийдир. Шу сабабли Жаҳон соғлиқни сақлаш ташкилотининг ҳозирда кишиларнинг руҳий ҳолатига биринчи даражали эътибор қаратмоқда. Охир-оқибат, бизнинг ролимизда, энг муҳими, эзгулик ва меҳр улашиш, бироқ, айни дамда, жисмоний масофани сақлаш чоралари тўғрисида унутмасликдир”, деб таъкидлаб ўтди.\nХалқаро футбол ассоциациялари федерацияси (ФИФА) Бошқаруви Кенгаши ва ЖССТ коронавирусга қарши кураш кучларни бирлаштирмоқда ва халқаро миқёсда таниқли футболчилар билан янги ахборот кампаниясини бошламоқда. Улар инфекциянинг тарқалишини тўхтатишга ёрдам берадиган бешта глобал чора кўришга чақирмоқда. “Сизнинг пасингиз: Коронавирусни ўйиндан четлатинг” акцияси соғлиқни сақлаш учун ЖССТ томонидан тавсия этилган беш қадам ҳақида маълумот тарқатишга қаратилган, улар сирасига қўлни ювиш, нафас олиш одобига риоя қилиш, юзга тегмаслик ва ўзини бошқа одамлардан узоқ тутиш ҳамда ўзини ёмон ҳис қилганда уйда қолиш киради.\nҲар биримиз жамиятнинг бир бўлагимиз. Бир-бирига ғамхўрлик қилиш ва ўзаро бир-бирига ижтимоий ва ҳиссий кўмак билан мурожаат қилиш инсон табиатига хос. Эпидемия бизнинг одатий ҳаёт тарзимизни издан чиқарди. Бироқ ҳар ёмоннинг бир яхшиси бўлади деганларидек, у бизга янги имкониятларни ҳам тақдим қилмоқда. Карантин давомида одамлар ўз оиласи билан ўтиришга, яқинлари билан бирлашиб, оқибатни кучайтириши, кўпроқ яхшилик, ғамхўрлик ва эътибор кўрсатиши мумкин. Шу нуқтаи назардан ҳозирда пандемияга қарши курашда Ўзбекистон ҳукумати қўллаётган оммавий карантин тавсияларига қулоқ тутиб, саросима ёки ваҳима кайфиятига берилмаслик керак.\nМуҳими, бугунги вазиятда ҳар биримиз зиммамиздаги вазифаларга янада масъулият билан ёндашишимиз, бизнинг ҳам бутун инсоният олдида пандемия қўяётган мажбуриятлардан четда туришга ҳаққимиз йўқлигини унутмаслигимиз керак. Биздан оддий нарсалар талаб қилинмоқда. Бу ваҳимага тушмаслик ва эҳтиёткорлик. Хавотир ва қўрқувни инкор қилиб бўлмайди. Қўрқув ва ваҳима бизни кучсизлантиради! Эҳтиёткорлик эса уйда қолишни ва энг бебаҳо неъмат бўлган сиҳат-саломатликни асраш, ҳимоя қилиш учун санитария-гигиена талабларига қатъий риоя қилишни тақозо этади.\nКелинг, зиммамиздаги умуминсоний вазифани адо этайлик, кўпга келган бу офатга қарши бирдам бўлиб курашайлик. Ўзимизни ва яқинларимизни асрайлик. Жиддий зарурат бўлмаса, уйдан чиқмайлик!\nИнсон ҳаётининг қиймати йўқ. У Яратган томонидан бир марта берилади.\nАдлия вазирлиги қошидаги Юристлар малакасини ошириш маркази доценти, юридик фанлар номзоди.\nТеглар: vahimasizkarantin коронавирус карантин\nМулкчилик шаклидан қатъий назар “Ғалла-2020” мавсумида иштирок этиш истагида бўлган барча юк ташувчи автотранспорт ҳайдовчилари диққатига!\nЧекувчиларда коронавирус оғирроқ кечади\nКарантин тугайди, аммо эҳтиёт чоралари доимий қолиши керак\nАка-укалик ришталари тикланди\nҚудратимиз аҳиллик ва ҳамжиҳатликда: 40 дан ортиқ махсус техникаларимиз “Сардоба” сув омборини тиклаш ишларига жалб этилган\nБу йил болалар куни қандай ўтказилади?\nЙТҲ коронавирус чартер рейс Хитой Пайариқ ўғирлик АҚШ Коронавирусга чалинганлар карантини қоидалари Қирғизистон Булунғур Афғонистон


26 Ôåâðàëü 2017 02:50 1994\nШвециялик чарм тўп устаси бу йили 36 ёшни қарши олади. Лекин шунга қарамай у жаҳоннинг топ клубида юқори савияда ўйин намойиш этмоқда. Ушбу мавсумда Златан Ибрагимович “Манчестер Юнайтед” сафида барча мусобақаларда 37 ўйинда майдонга тушиб, 24 гол муаллифига айланди ва шерикларига 6 бор голли тўп узатишни амалга оширди. Унинг ҳаракатларидан жамоа бош мураббийи Жозе Моуриньо тўла қониқиш ҳосил қилмоқда. Буни португалиялик мутахассис охирги интервьюси чоғида яширмади.\n“Ўйлашимча, ҳозир у менинг қўл остимда “Интер”да тўп сурган пайтлардан-да ҳам яхшироқ ўйин кўрсатмоқда. У анча улғайган ва ўйинни яхши ҳис қила олаяпти. Златан нафақат ҳужумни ажойиб тарзда якунлайди, балки уни ташкил этишнинг ҳам устасидир. Златан ҳақиқий етакчи ва ёш футболчилар билан қандай муомала қилишни жуда яхши билади. Ўйлайманки, у 40 ёшигача футбол ўйнаши мумкин. Гап фақат унинг жисмоний ҳолати ҳақида эмас. Қачондир Златан футболчилик фаолиятини якунлайдиган бўлса, футбол олами буни тўғри тушунади. Айни пайтда у амалга ошираётган иш шунчаки ажойиб. Аммо вақти келиб у, даври тугаганини тушуниб етади”, - дейди Моуриньо.\n“МЮ” Ибрагимовичнинг профессионал фаолиятидаги саккизинчи жамоасидир. Бундан 19 йил бурун катта футболга қадам босган иқтидорли ҳужумчи “Мальмё”, “Аякс”, “Ювентус”, “Интер”, “Барселона”, “Милан” ва ПСЖ клублари шарафини ҳимоя қилган. Илк клуби “Мальмё”дан ташқари барча жамоаларда чемпионлик унвонига сазовор бўлган. Дарҳақиқат, бу футболчи билан Моуриньо ҳар қанча ҳайратланса арзийди.\nДунё 27.02.2020 20\nЖамият 27.02.2020 39\nБизнес 27.02.2020 52\nСпорт 26.02.2020 141\nЖамият 26.02.2020 178\nЖамият 26.02.2020 621\nБизнес 26.02.2020 100\nБизнес 26.02.2020 72\nНаманган вилояти маданий мероси 06.06.2019 8328


Қуёшда тобланиш фойдалими? | Мулоҳаза қила оладиганлар учун.\nҚуёшда тобланиш фойдалими?\nМай 7, 2016 от mulohaza в Қизиқарли // 0 Комментариев\nТиббиёт илми мутахассислари фикрларига кўра, қуёш нурида тобланишимиз — танамизни 90 фоизга қадар D витамини билан озиқлантиради. Қолган 10 фоизини эса овқатланишимиз тўлдирар экан. Шунинг учун ҳам ер шарининг айрим ҳудудларида истиқомат қилувчи аҳоли ана шундай фойдали дармондорига муҳтожликни бошдан кечиришади.\nБироқ, кейинги йилларда бундай дармондорининг муқобил воситалари — сут, йогуртлар, пишириқлар, қуруқ нонушта, турли хил нон маҳсулотлари дўконларимиз пештахталарини аллақачон тўлдириб улгурган. Бу маҳсулотларнинг ёрлиқларидаги » D витамини билан бойитилган» деган жумлани синчков харидор, албатта, ўқиши аниқ. Нархи қиммат бўлган бундай маҳсулотларга пул сарфласак, ҳаражатимиз шунга арзийдими? Қуёшда тобланишдан оладиган дармондори билан озиқ-овқатлардаги витамин тенглаша оладими?\n— Тадқиқотлар шуни кўрсатдики, ҳар икки дармондори жигарга ўтиб, кальцитриол моддасига айланади, яъни, инсон соғлиғи учун фойдали озиқ бўлади, — дейди тиббиёт фанлари доктори, профессор Валерий Кузнецов.- Бироқ бунинг яна бир бошқа жиҳати бор. Агар кальций моддаси жуда кам ёки бўлмаган озиқ-овқат маҳсулотлари D витамини билан бойитилса, бу ҳолатда остеопорозни — суякнинг емирилиши хавфини кучайтиради. Айниқса, бу ҳолат сут маҳсулотларини камдан-кам истеъмол қиладиган одамларда кўп учрайди. Гап шундаки, D витамини инсон вужудидаги кальцийни ўзлаштиришига ёрдам беради… Умуман айтганда, D витамини билан тўйинтирилган сут ниҳоятда фойдалидир.\nВатанимиз Ўзбекистон азал-азалдан қуёшли юрт деб аталади. Эрта баҳордан кеч кузгача қуёш нуридан баҳра оламиз. Айниқса, ёз фаслининг айни иссиқ палласи каттаю-кичикни соя-салқин жойларга — чўмилиш ҳавзаларига чорлайди. Танани яйратадиган сувда чўмилгач, қуёш нурида тобланишни ҳамма ҳам хуш кўради, албатта. Аммо шуни унутмаслик керакки,қуёшда тобланишдан аввал мутахассис шифокор тавсиясини олиш соғлиғимиз учун ниҳоятда зарур. Хусусан, куннинг биринчи ярмида ультрабинафша нурларининг фойдали жиҳатлари борлигини ҳамма ҳам бирдек тушунмайди. Куннинг иккинчи ярмида қуёш тиғида қолиш — инсон соғлигини хавфга қўйиши мумкинлигини ҳам унутмаслик керак.\n«АиФ» газетаси материаллари асосида Феруза МИРЗАОЛИМОВА тайёрлади.\nМақола 310 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


АПЛ - 2016/17\n6-тур. 24 сентябрь, соат 21:30\nАлексис Санчес (11)\nТео Уолкотт (14)\nМесут Ўзил (40)\n90+3' Ўйин якунланди. "Арсенал" ўз майдонида "Челси" йирик ҳисобда мағлуб этди!\n90+2' Жарима майдончасидаги Жиру томон узатма берилди. Оливье тўпга ета олмади\n89' "Арсенал" бурчак тўпини ўйинга киритди. Самарасиз\n85' Оҳо! Гиббс чап қанотдан етказилган узатмани Жиру яқин масофадан дарвозага буришга уринди. Тўп юқоридан ўтиб кетди\n84' ВУУУУУҲ! Батшуайи бирга бир вазиятда дарвозани ишғол қила олмади! Унинг зарбаси Чехнинг оёғига тегиб, майдонни тарк этди\n83' Диего Коста сариқ карточка олди\n82' Педро чап қанотдан жарима тўпини ўйинга киритди. Қайтарилган тўпни Алонсо дарвоза томон тепди. Чех тўпни эгаллаб олди\n80' Вууууҳ! Чап қанотдан ерлатиб етказилган узатма пайтида "Арсенал" дарвозасини ишғол қилиш учун меҳмонларда яхши имконият бўлди. Аммо Гибс хавфни бартараф этишга муваффақ бўлди\n79' "Арсенал"да ўзгариш: Алексис Санчес ўрнига Оливье Жиру тушди\n76' Санчеснинг узатмасидан кейин Ўзил офсайдда қолди\n73' Вуууҳ! Педро майдон марказида рақибдан тўпни олиб қўйди ва "Арсенал" жарима майдончасига кириши арафасида Беллерин ажойиб подкат орқали тўпни олиб қўйди\n71' "Челси"да иккита ўзгариш: Виллиан ўрнига Педро, Азар ўрнига Батшуайи туширилди.\n69' "Арсенал"да ўзгариш: Ивоби ўрнига Киран Гиббс тушди\n69' Вуууууҳ! Ивобининг узатмасидан кейин Тео Уолкотт ўнг томондан рақиб жарима майдончасига кириб келди ва бирга бир вазиятда зарба берди. Тўп дарвозабоннинг оёғидан майдонни тарк этди\n63' Виллиан жарима тўпини мезбонлар жарима майдончасига етказди, ҳимоячилар тўпни қайтаришди\n60' Ўнг қанотдан етказилган узатмага Диего Коста бош билан ноаниқ зарба берди\n59' Яна бир ажойиб қарши ҳужум. Жарима майдончасига кираётган Уолкотт томонберилган узатма тезлиги юқори бўлди. Тео тўпни ўзига бўйсундира олмади. Тўпни Куртуа эгаллаб олди\n57' "Арсенал" бирин-кетин қарши ҳужумларни кўкка совурмоқда. Фойдаланиш керак бундай имкониятлардан\n55' "Челси"да ўзгариш: Фабрегас ўрнига Маркос Алонсо тушди\n53' Эҳҳҳ, Уолкотт! Майдон эгалари ажойиб имкониятдан фойдалана олишмади. Тео ўнг қанотдан жарима майдончасига кириб келди, аммо дарвозабон майдончасидаги Санчесга аниқ узатма бера олмади. Тўп юқоридан ўтиб кетди\n52' Мезбонлар қарши ҳужумга ўтишди, аммо Ўзил офсайдда қолди\n51' Чап қанотдан ҳаволатиб етказилган узатмани "Арсенал" вакиллари қайтаришди\n49' Конте шогирдлари иккинчи бўлимда ҳужум қилишга мажбур, ҳозирча улар хавф вазият ярата олишмади\n46' Ивоби офсайдда қолди\n45+2' Биринчи бўлим якунланди. Ҳозирча "Арсенал" - "Челси" - 3:0. Танаффус\n45+1' Хавфли вазият! Фабрегас етказган жарима тўпини Чех мушти билан ён томонга урди. Азар ўткир бурчак остида тўпни ерга туширмасдан дарвоза томон тепди. Тўп тўрга ён томондан тегди\n45+1' Азарга нисбатан жарима майдончаси бурчагида фол ишлатилди\n43' Бугун Венгер жамоаси ҳимояда ҳам яхши ўйнамоқда\n40' ГОООООООЛ! Месут Ўзиииил, 3:0! Қарши ҳужумда Ўзил тўпни ўнг томонда очилаётган Санчесга етказди. Алексис Месутнинг очилаётган жойини кўрди ва нариги томон ҳаводан узатма берди. Германиялик футболчининг зарбасидан кейин тўп ерга урилиб, Куртуанинг устидан ошиб ўтди ва олис устунга тегиб, тўрга тушди!\n39' Диего Коста бир ҳимоячини алдаб, жарима майдончасига кирди ва ўткир бурчак остида зарба йўллади. Косельни зарба йўлига ўзини ташлади\n35' Фабрегас чап қанотдан узатма берди. Ҳимоячи бош билан тўпни қайтарди\n31' "Арсенал"да ўзгариш: Коклен жароҳат олиб, майдонни тарк этмоқда. Унинг ўрнига Жака ўйинни давом эттиради\n29' Алексис Санчес жонли девор устидан ошириб, дарвоза бурчаги томон зарба беришга ҳаракат қилди. Тўп жонли девордаги футболчиларнинг бошига тегиб, майдонни тарк этди\n28' Оҳо! "Арсенал" тезкор қарши ҳужумга ўтди. Иванович жарима майдончаси ярим айланаси ичида Ивобини йиқитди ва сариқ карточка олди. Хавфли жарима зарбаси бўлиши мумкин\n26' Касорла кетма-кет икки марта бурчак тўпини ўйинга киритди. Хавфли вазият юзага келмади\n25' Вуууҳ! Беллерин жарима майдончаси чизиғи устидан зарба беришга муваффақ бўлди. Тўп Кэйхиллнинг оёғидан майдонни тарк этди\n24' "Челси"да яна бир яхши комбинация. Диего Коста рақиб жарима майдончаси ташқарисида бир неча футболчи орасида бўлишига қарамай, ўнг томондан жарима майдончасига келган Виллианни тўп билан таъминлади. У чапроқда турган Азарга пас берди. Эденнинг зарбаси ҳимоячиларга тегиб қайтди\n21' ВУУУУҲ! "Челси"да ажойиб имконият! Азар чап томондан жарима майдончасига кирди ва Диего Коста узатма бериб, марказ томон сурилди ва тўпни яна қабул қилганча Виллианга берди. Бразилиялик ярим ҳимоячининг бироз ўткир бурчак остида берган зарбасидан кейин тўп олис устун ёнидан ўтиб кетди!\n14' ГОООООООЛ! Тео Уолкотт, 2:0! "Канонирлар" қисқа паслар орқали "Челси" мудофаасини парча-парча қилиб ташлади ва Санчеснинг узатмасидан кейин Уолкотт дарвозанинг бўш қолган қисмини ишғол қилди!\n11' ГОООООООЛ! Алексис Санчес, 1:0! Кэйхилнинг қўпол хатосидан кейин чилилик футболчи тўпни эгаллади ва яккама-якка вазиятда тўпни Куртуанинг устидан ошириб, дарвозага жойлади!\n9' Ивоби меҳмонлар жарима майдончасига ёриб кирди, аммо ҳимоячилар тўпни қайтаришди. Қайтган тўпни Санчес 12 метрлардан дарвоза томон тепди. Тўп ҳимоячининг оёғидан майдонни тарк этди\n8' Азар чап қанотдан ҳужумга қўшилган Аспиликуэтани тўп билан таъминлади. Сесернинг узатмасини Матич жарима майдончаси чизиғи устида қабул қилди, аммо ҳимоячилар тўпни эгаллаб, хавфни бартараф этишди\n5' "Арсенал" жарима майдончаси ўнг томонида Косельни Диего Костага нисбатан фол ишлатди. Меҳмонлар жарима тўпини ўйинга киритишди. Дарвоза томон зарба берилмади\n4' Вууууҳ! Санти Касорла 20 метрлардан зарба йўллашга муваффақ бўлди. Куртуа зарбани қайтарди\n3' Мезбонлар урчак тўпини ўйинга киритишди. Тибо Куртуа тўпни эгаллаб олди\n' Қадрли Англия футболи ишқибозлари! Чемпионатнинг 6-туридан ўрин олган "Арсенал" ва "Челси" жамоалари ўртасидаги марказий учрашув бошланиш арафасида


Шаҳноза Мирзиёева: Ногиронлиги бўлган болаларга биргаликда қанот бағишлайлик! » Ўзбекистон янгиликлари – Zamin.uz\nШаҳноза Мирзиёева: Ногиронлиги бўлган болаларга биргаликда қанот бағишлайлик!\n05 апрель 2019, 19:20\n4 апрель куни Нукус шаҳрида «Имкон» номли Ўзбекистондаги биринчи ихтисослаштирилган мактабгача таълим муассасасининг тантанали очилиш маросими бўлиб ўтди.\nМазкур муассаса жисмоний турли нуқсонлари бўлган болаларни ижтимоий-маданий муҳитга жалб этиш, уларни мактабгача таълим ва соғломлаштириш реабилитацияси билан таъминлаш имконини яратади.\nТантанали очилиш маросимида лойиҳа бош координатори, Мактабгача таълим вазирлиги Мактабгача таълим муассасалари фаолиятини ташкил этиш ва стратегик ривожлантириш бош бошқармаси бошлиғи ўринбосари, лойиҳа координатори Шаҳноза Мирзиёева сўзга чиқиб, ушбу лойиҳа аҳамияти ва Ўзбекистонда ногиронлиги бўлган шахсларга давлат томонидан қаратилаётган эътибор хусусида гапирди.\nШаҳноза Мирзиёева ўз нутқи аввалида Ўзбекистон паралимпия терма жамоаси аъзоларига миннатдорчилик билдирди:\n«Келинг, 2016 йилда бўлиб ўтган паралимпия ўйинларини ёдга оламиз. Спортчиларимизнинг ушбу олимпиададаги иштироки Ўзбекистон тарихидаги энг муваффақиятли бўлган эди. Улар бизнинг терма жамоамизга 77 та медаль туҳфа этганди.\n«Бу спорт қаҳрамонлари туфайли биз Ватанимиз билан, бизнинг паралимпия терма жамоамиз билан ҳар қанча фахрлансак арзийди. Бугун эса мана шу боғчанинг очилиш маросимида сизни меҳмон сифатида қарши олиш биз учун катта шараф. Раҳмат катта!»\n«Халқ саломатлиги— мамлакат келажаги»\n«Яқинда Халқаро хотин-қизлар куни муносабати билан ташкил этилган байрамда Президентимиз Шавкат Миромонович Мирзиёев ‘Халқ мақолида шундай дейилади: Халқ саломатлиги— мамлакат келажаги’. Асосийси жамиятда тинчликни ва инсонларнинг саломатлигини таъминлаш, қолган барча муаммоларни ҳал қилса бўлади, деб айтди. Ушбу масаланинг муҳимлигини англаган ҳолда Ўзбекистон Президенти ногиронлиги бўлган инсонларга, уларни ҳимоя қилиш, тенг ҳуқуқ ва имкониятлар билан таъминлашга алоҳида эътибор қаратмоқда», — дейди Шаҳноза Мирзиёева.\n«Имкон» маркази — МДҲда ягона\nШаҳноза Мирзиёева ушбу марказ нафақат Ўзбекистонда, балки яқин хорижий мамлакатларда ҳам муқобили йўқ лойиҳа эканлигини таъкидлади:\n«Болалар ногиронлиги ортиб бораётганини ҳисобга олиб, Ўзбекистон Президенти томонидан 2018 йил 16 августида ‘Оролбўйи минтақаси болалари учун реабилитация марказига эга бўлган давлат ихтисослаштирилган кўп тармоқли мактабгача таълим муассасасини ташкил этиш чора-тадбирлари тўғрисидаъги ПҚ-3909-сонли қарор имзоланди.\nМана бугун, орадан 7 ой ўтиб биз бу ажойиб кун —‘Имкон’ марказимизнинг очилишини байрам тариқасида нишонлаш имконига эга бўлдик.\nУшбу лойиҳа нодир бўлиб, нафақат Ўзбекистон, балки яқин хорижий мамлакатларда ҳам унинг муқобили мавжуд эмас. Унинг нодирлиги шундаки, марказ нафақат реабилитация, балки таълим беришга мўлжалланган. Ногиронлиги бўлган болаларга кичик ёшдан реабилитация хизматини кўрсатиш учун биз ушбу мактабгача таълим муассасасига болаларни икки ёшдан қабул қилишни йўлга қўйдик. Зарур стимуляцияга ёналтирилган ёрдам дастурини имкон қадар тезроқ бошлаш жуда муҳим».\n«Нега айнан Нукус?»\nУшбу саволга Шаҳноза Мирзиёева қуйидагича жавоб берди:\n«Кўпчилик биздан биринчи реабилитацион марказга эга мактабгача таълим муассасасини қуриш учун нега айнан Нукус, умуман олганда Оролбўйи минтақасини танлаганимиз ҳақида сўрайди.\nҚорақалпоғистон Республикасида 2018 йилнинг 1 январь ҳолатига кўра, туғилганидан бери ногиронлиги бўлган болалар сони 17,5 фоизга ортгани қайд этилган. Биз Орол инқирозидан жабр кўрган ҳудуд аҳолисига ёрдам кўрсатишимиз керак. Бу ҳақда Ўзбекистон Президентининг БМТ бош ассамблеясида сўзлаган нутқида ҳам гап кетган эди».\n«Ушбу лойиҳага ҳар биримиз қалбимизнинг бир бўлагини бағишладик»\nЛойиҳа координатори Шаҳноза Мирзиёева уни амалиётга татбиқ этишга ўз ҳиссасини қўшган барча инсонларга миннатдорчилик изҳор этди:\n«Давлат раҳбари ҳар доим ногиронлиги бўлган инсонларнинг жамият томонидан қўллаб-қувватланиши, уларнинг камситилиши билан курашишнинг муҳимлиги ҳақида гапиради. Президент мамлакатнинг ҳар бир фуқароси тенг ҳуқуқли бўлишини таъминлашга алоҳида эътибор беради. Айнан Президентнинг ташаббуси, қўллаб-қувватлаши билан ушбу нодир лойиҳани амалиётга татбиқ этиш имкониятига эга бўлдик. Мамнуният билан қайд этиш керакки, Президентнинг қўллаб-қувватловига хорижий ва маҳаллий тадбиркорлар хайрихоҳ бўлди. Улар лойиҳанинг муваффақияти учун қўлларидан келган барча имкониятни ишга солди.\nБугун, биз ушбу лойиҳага ўз ҳиссасини қўшган барча инсонларга миннатдорчилик билдирмоқчимиз.\nМен лойиҳани яратган, қурган, керакли жиҳозлар билан таъминлаган, дастурлар ёзган, ўқитган, видео сюжетларни тасвирга олган логистика ва ташкиллаштириш билан шуғулланган, умуман олганда бефарқ бўлмаган инсонларнинг катта гуруҳига алоҳида миннатдорчилик билдирмоқчиман. Кўпчилигингиз бир неча тунларни бедор ўтказдингиз, лойиҳанинг муваффақиятли амалга ошиши учун шу ерда яшадингиз. Ишонч билан айта оламанки, ҳар биримиз мана шу лойиҳага қалбининг кичик бўлагини туҳфа этди».\n«Илк ижобий натижа— болалар юзидаги табассум»\nШаҳноза Мирзиёева уч ҳафта аввал иш бошлаҳан марказ фаолиятидаги илк ижобий натижалар кўзга ташланганидан миннатдор эканлигини билдирди:\n«Биз уч ҳафта олдин марказимиз болаларга ўз эшигини очган кундан ҳозирга қадар ижобий натижаларни кўришдан мамнунмиз. Болалар табассуми, ота-оналар кўзидаги умид ва эртанги кунга бўлган ўсиб бораётган ишонч. Бундай болаларнинг келажаги ҳар биримизга боғлиқ. Келинг ҳар бир ногиронлиги бўлган инсонга машаққатларни енгиб ўтишга биргаликда ёрдамлашайлик ва уларга қанотларни ҳадя этайлик!»\nЯнгиликлар » Жамият » Шаҳноза Мирзиёева: Ногиронлиги бўлган болаларга биргаликда қанот бағишлайлик!\n18:55 Шаҳноза Мирзиёева: "Келажакдаги муваффақият асоси болаликда шаклланади" (видео)\n13:47 Агрепина Шин ва Шаҳноза Мирзиёева “Ўзэкспомарказ”даги кўргазмада иштирок этишди (фото)


Тошкент вилояти ИИББ ва ҳамкорликдаги ташкилотлар масъул ходимларидан тузилган «Ҳаракатдаги қўшма гуруҳ» томонидан карантин қоидаларини бузиш ҳолатлари юзасидан вилоятнинг минтақавий марказлари (туман-шаҳарлар) кесимида кенгайтирилган рейд тадбирлари ўтказилмоқда.\nВилоят ИИББ ахборот хизмати хабарига кўра, ҳозирда карантин тадбирларида 1 500 ортиқ ходимлар тун-у кун хизмат қилмоқда.\nИИББ ҲПБ ва унинг қуйи тизим ходимлари томонидан 4 июнь куни ўтказилган тадбирлар давомида, фуқаролар томонидан карантин қоидаларини бузиш билан боғлиқ 1 743 та ҳолат қайд этилган. Аниқланган ҳолатларнинг 29 фоизи Чирчиқ шаҳри ҳамла Қибрай, Юқоричирчиқ ва Янгийўл туманларига тўғри келади.\nВилоят бўйича карантин қоидаларини бузиш эса тадбирлар бошидан жами 43 513 тани ташкил этади. Қоидабузарликларнинг 22 фоизи Ангрен ва Чирчиқ шаҳарларига ҳамда Зангиота туманларига тўғри келади.\nБир кунда 1 507 нафардан ортиқ, тадбирлар бошидан эса 102 мингдан ортиқ фуқаролар карантин қоидаларини бузмаслик юзасидан расмий огоҳлантирилган.\nШунингдек, ЙҲХБ инспекторлари томонидан ўтказилган тадбирлар давомида 63 нафар ҳайдовчи томонидан карантин қоидаларини бузиш, транспорт воситасини ҳужжатсиз бошқариш бўйича 174 та, шунингдек, транспорт воситасини маст ҳолда бошқариш билан боғлиқ 3 та ҳолат аниқланган. Шу ва бошқа турдаги қоидабузарликлар билан бир куннинг ўзида 247 та автотранспорт воситалари жарима майдонига жойлаштирилган.\nБарча аниқланган қоидабузарликлар юзасидан қонунда белгиланган тартибда чора кўрилган, дейилади маълумотда.